title: Stocznia Szczecińska Nowa

text: Stocznia Szczecińska Nowa () on telakka Szczecinissä, Puolassa. Vuoteen 2002 saakka telakka tunnettiin nimellä "Stocznia Szczecińska Porta Holding S.A." tai "Stocznia im. Adolfa Warskiego". Stocznia Szczecińska Nowa on erikoistunut rakentamaan konttialuksia, kemikaalitankkereita, monikäyttöisiä aluksia ja conro-aluksia (kontti- ja ro-ro-aluksen yhdistelmä). Telakka työllistää noin 4 400 ihmistä, ja sen toiminnanjohtajana on Andrzej Markowski. Stocznia Szczecińska Nowalle on myönnetty -sertifikaatti.


title: Ranskan Grand Prix 2003

text: Ranskan Grand Prix 2003 oli Formula 1 -sarjan osakilpailu, joka ajettiin 6. heinäkuuta 2003 Circuit de Nevers Magny-Cours -radalla Ranskassa. Kilpailun voitti Williamsin Ralf Schumacher ja hänen tallikaverinsa Juan Pablo Montoya oli toinen.


title: Paul Muni

text: Paul Muni (oik. Meshilem Meier Weisenfreund 22. syyskuuta 1895 Lviv, Ukraina – 25. elokuuta 1967 Montecito, Kalifornia) oli yhdysvaltalainen Oscar-palkittu näyttelijä.


title: Paul Muni

text: Hän voitti parhaan miespääosan Oscarin elokuvasta "Tri Louis Pasteur" (The Story of Louis Pasteur, 1936). Hän on saanut myös urastaan tähden Hollywood Walk of Famelle.


title: Paul Muni

text: Muni syntyi juutalaisperheeseen Lvivin kaupungissa silloisessa Itävalta-Unkarissa nykyisen Ukrainan alueella. Hänen perheensä muutti Yhdysvaltoihin Paulin ollessa vasta lapsi vuonna 1902.


title: Paul Muni

text: Paul Munin elokuvadebyytti oli vuonna 1929. Hänen uransa tunnetuimpia elokuvia ovat mm. "Olen vainottu kahlekarkuri" (I Am a Fugitive from a Chain Gang, 1932), "Arpinaama" (Scarface, 1932), "Tri Louis Pasteur" (The Story of Louis Pasteur, 1936), "Hyvä maa" (The Good Earth, 1937), "Emile Zolan elämä" (The Life of Emile Zola, 1937) ja "Elämän liekki" (The Last Angry Man, 1959).


title: Paul Muni

text: Muni oli naimisissa Bella Finkelin kanssa vuodesta 1921 lähtien aina kuolemaansa saakka. Hänellä ei tiettävästi ollut lapsia. Paul Muni kuoli sydänsairauteen 71-vuotiaana.


title: M/S Spuigracht

text: M/S Spuigracht () on alankomaalaisen C.V. Scheepvaartonderneming Bakengrachtin omistukseen rekisteröity monikäyttöinen rahtilaiva. Nykyisin aluksella operoi alankomaalainen Spliethoff -varustamokonserni. Laiva on rakennettu vuonna 2001 Stocznia Szczecińska -nimisellä telakalla, Szczecinissä, Puolassa. Kuollutta painoa "Spuigrachtilla" on 21 402 tonnia ja jääluokitus on 1A eli alus pystyy useimmissa jääolosuhteissa kulkemaan yksin. Alus on rekisteröity Alankomaiden lipun alle ja sen kotisatama on Amsterdam.


title: M/S Spuigracht

text: Spuigrachtin sisaraluksia ovat:


title: Ted Lewis

text: Ted Lewis, oikealta nimeltään Theodore Edward Paul Lewis II (s. 18. lokakuuta 1969 Bellingham, Massachusetts)) on yhdysvaltalainen ääninäyttelijä ja ääniohjaaja, joka tuli tunnetuksi dubattuaan Yu-Gi-Oh! Duel Monstersissa Ryou Bakuraa ja Yami no Bakuraa.


title: Ted Lewis

text: Hän on työskennellyt useimmiten 4Kidsillä, jonka myötä Lewis on ääninäytellyt enimmäkseen englanniksi dubatuissa animesarjoissa ja elokuvissa vuodesta 1996 lähtien. Useimmiten hän käyttää oikean nimensä Ed Paulin lisäksi nimeä Ted Lewis.


title: Ted Lewis

text: Lewis opiskeli näyttelemistä "American Music and Drama Academy"ssa, sekä "William Esper Studio"ssa. Aluksi hänestä piti tulla näyttelijä, mutta sattuman kautta päätyi ääninäyttelijäksi, kun hänen työkaverinsa kysyi Lewisia kokeilemaan ääninäyttelemistä. Kaverinsa työskenteli lisäksi "Central Park Media"ssa, jossa hän esitteli Lewisin hakemusta. Pari päivää myöhemmin Lewis sattui tapaamaan erään näyttelijän, joka oli tekemässä ääniroolia OVAan "Record of Lodoss War". Heidän keskustelun päätteeksi Lewis sai ensimmäisen ääniroolinsa, jonka myötä alkoi hänen uransa ääninäyttelijänä.


title: Ted Lewis

text: Lewis teki uransa alussa pääosin dubbausrooleja animesarjoihin ja elokuviin. Hän muun muassa teki ensimmäisiä ääniroolejaan "Pokémoniin" 1990-luvun lopulla. Hän dubbasi Jamesin roolin alkujaksoissa ja myöhemmin toimi usean sivuhahmon äänenä, kuten Flint, Giovanni, Shelby ja Tracey Sketchit. 2001 Lewis sai merkittävämmän roolin "Yu-Gi-Oh! Duel Monsters" animesarjassa, jossa hän dubbasi pääosin Ryou Bakura ja Yami no Bakuran äänet. Dubbausten ohella Lewis teki yhden alkuperäisroolin "The Weekenders" sarjaan vuonna 2000 ja myöhemmin 2005–2006 "Teini-ikäiset mutanttininjakilpikonnat" sarjaan.


title: In Depths of Dreams Unconscious

text: In Depths of Dreams Unconscious on ruotsalaisen Crimson Moonlight -yhtyeen EP, joka julkaistiin 1. helmikuuta 2007.


title: In Depths of Dreams Unconscious

text: "In Depths of Dreams Unconscious" äänitettiin keväällä 2006 studio Undergroundissa. EP:n tuotti Pelle Saether ja Crimson Moonlight.


title: In Depths of Dreams Unconscious

text: "In Depths of Dreams Unconsciousin" virallinen painos sisältää instrumentaalisen nimi-intron, jonka on toteuttanut Peter Bjärgö ja neoklassinen yhtye Arcana, joka on Cold Meat Industry -levy-yhtiön artisti. Kappaleessa on vaikutteita keskiajan musiikista.


title: In Depths of Dreams Unconscious

text: EP-levyn kaksi kappaleet "The Advent of the Grim Hour" ja "Shiver of Fear" jatkavat vuoden 2005 "Veil of Remembrancen" death ja black metal -linjalla mutta ovat aiempaa melodisempia. Kappaleilla kuullaan aiempaa enemmän murinavokalisointia vastapainona Simon Rosénin kirkunaulosannille. Murinalaulun hoitaa basisti Johan Ylenstrand. Sanoitukset painottuvat sisäänpäin kääntyneeseen pohdintaan pelon olemuksesta ("Shiver of Fear") ja henkisestä kamppailusta ("The Advent of the Grim Hour").


title: In Depths of Dreams Unconscious

text: "Alone in Silence" on uudelleensovitettu versio Crimson Moonlightin ensimmäisen demon "Glorification of the Master of Light" kappaleesta. Musiikillisesti se on perinteisempi black metal -tyylinen kappale.


title: Halkio

text: Halkio on synnynnäinen epämuodostuma, joka ilmenee huuli- ja suulakihalkioina. Huulihalkiossa huuli on kehittynyt vajaasti, ja siitä puuttuu osa. Huulihalkioon voi liittyä suulakihalkio. Huuli- ja suulakihalkiot ovat yleisimpiä synnynnäisiä epämuodostumia Suomessa. Suulakihalkioita esiintyy Suomessa eniten maailmassa, mutta huulihalkioita kansainvälisen keskitason verran. Suomessa noin yhdellä lapsella viidestäsadasta on vastasyntyneenä halkio.


title: Halkio

text: Halkiot saattavat aiheuttaa ongelmia jo heti syntymän jälkeen, jos vauva ei pysty imemään normaalisti. Tämän seurauksena vauvan painonkehitys saattaa hidastua. Halkion vuoksi myöskään leuat ja hammaskaaret eivät kehity normaalisti, ja halkiolapsille tulee purentavikoja, joita joudutaan korjaamaan. Yleinen ongelma on myös liimakorva, joka johtuu siitä, etteivät välikorvat ilmastoidu halkion takia riittävästi. Suun alueen epämuodostumista seuraa lisäksi puheongelmia.


title: Halkio

text:
Huulihalkio on useimmiten osittainen ja toispuolinen. Täydellisiä halkioita, jotka halkaisevat koko huulen ja ikenen, esiintyy Suomessa vain 1–2 tapausta vuodessa. Halkio johtuu sikiökautisesta kehityshäiriöstä, ja sen syntyyn voivat vaikuttaa sekä perintötekijät että ulkoiset häiriötekijät.
Huulihalkio voidaan korjata kirurgisesti. Leikkauksesta on apua sekä ulkonäön että terveyden kannalta. Suomessa huulihalkion sulkeva korjausleikkaus pyritään tekemään noin kolmen kuukauden iässä. Osalla halkiopotilaista on myös muita epämuodostumia.


title: Palacio de las Cortes

text: Palacio de las Cortes on palatsimainen rakennus Espanjan pääkaupungissa Madridissa, Carrera de San Jerónimo -kadun varrella. Palatsissa toimii Espanjan parlamentin alahuone eli edustajainhuone (). Palatsi edustaa uusklassista arkkitehtuuria ja sen on suunnitellut arkkitehti Narciso Pascual y Colomer (1808–1870).


title: Palacio de las Cortes

text: Palatsin rakennustyöt käynnistettiin vuonna 1843, ja se vihittiin kuningatar Isabella II:n johdolla 31. lokakuuta vuonna 1850. Palatsin julkisivua koristaa muun muassa kuusi korinttilaista pylvästä ja kaksi pronssileijonaa, joiden suunnittelusta on vastannut Ponciano Ponzano. Palatsin pronssiset pääovet ovat puolestaan José María Sánchez Pescadorin työtä.


title: Palacio de las Cortes

text: Vuonna 1990 palatsiin tehtiin moderni laajennusosa.


title: Pavel Jablotškov

text: Pavel Nikolajevitš Jablotškov (; 14. syyskuuta 1847 Saratov – 31. maaliskuuta 1894 Saratov) oli venäläinen insinööri ja keksijä.


title: Pavel Jablotškov

text: Jablotškov opiskeli ensin pioneeriksi ja sen jälkeen insinööriksi. Asepalveluksen jälkeen hän toimi Moskovan–Kurskin rautatien lennätinlaitoksen johtajana ja tutustui erilaisiin sähköteknisiin keksintöihin.


title: Pavel Jablotškov

text: Vuonna 1875 Jablotškov esitteli merkittävimmän keksintönsä, ”sähköisen kynttilän” – ensimmäisen kaarilampun, jossa ei ollut regulaattoria. Hän meni samana vuonna Pariisiin, jossa hän rakensi prototyypin sähkölampusta. Hän kehitti myös järjestelmän, jossa sähkövalaisin toimi yksivaiheisella vaihtovirralla. Vuonna 1879 Jablotškov perusti Pietariin yhtiön ja tehtaan, joka tulisi valmistamaan valaisimia armeijan aluksiin ja tehtaisiin.


title: Pavel Jablotškov

text: Myöhempinä vuosinaan Jablotškov tutki muun muassa sähkön tuottamista polttoaineen avulla.


title: Pavel Jablotškov

text: Vuodesta 1947 Neuvostoliitto myönsi "Jablotškovin palkintoja" niille, jotka olivat ansioituneet sähkötutkimuksen alalla. Myös Jablotškovin kraatteri Kuun pinnalla on nimetty hänen mukaansa.


title: Venäjän translitterointi

text: Venäjän translitterointi on venäjänkielisen tekstin esittämistä jollakin muulla kirjaimistolla kuin kyrillisellä. Suomen kielessä venäjän translitterointiin käytetään Suomen Standardisoimisliiton laatimaa SFS 4900 -standardia. Kansainväliseen käyttöön on tarkoitettu Organisation internationale de normalisationin ISO 9 -standardi.


title: Venäjän translitterointi

text: SFS 4900 -standardia eli kansallista standardia suositetaan käytettäväksi kaikessa suomenkielisessä tiedonvälityksessä, kuten yksityishenkilöiden välisessä viestinnässä, sanoma- ja aikakauslehdistössä, televisiossa, kaunokirjallisuudessa, yleistajuisessa tietokirjallisuudessa sekä suomenkieliseen kirjallisuuteen keskittyvissä kirjastoissa. SFS 4900 -standardin mukaisesti translitteroitua venäjänkielistä tekstiä ei voida mekaanisesti palauttaa takaisin alkuperäiseen kyrilliseen asuunsa.


title: Venäjän translitterointi

text: ISO 9 -standardia eli kansainvälistä standardia käytetään nimensä mukaisesti kansainvälisessä tiedonvälityksessä. Standardi otettiin käyttöön vuonna 1954, ja sitä uudistettiin vuosina 1968 ja 1995. Merkittävimmät käyttöalat ovat bibliografiat, tieteellisten kirjastojen tietojärjestelmät, tieteellinen tutkimus ja muu kansainvälinen toiminta. ISO 9 -standardin mukaisesti translitterointu teksti voidaan mekaanisesti palauttaa takaisin alkuperäiseen kyrilliseen asuunsa.


title: Michael Krohn-Dehli

text: Michael Krohn-Dehli (s. 6. kesäkuuta 1983 Kööpenhamina, Tanska) on tanskalainen jalkapalloilija. Hän on pelipaikaltaan hyökkääjä.


title: Michael Krohn-Dehli

text: Krohn-Dehli pelasi Brøndbyssä ennen siirtymistään Ajaxin junioriakatemiaan. Hänelle ei kuitenkaan lopulta löytynyt paikkaa Ronald Koemanin valmentamassa edustusjoukkueessa, joten hän liittyi Waalwijkiin ilmaisella siirrolla vuonna 2004. Siellä hän teki ammattilaisdebyyttinsä 15. elokuuta 2004 Groningenia vastaan. Kaksi vuotta myöhemmin Krohn-Dehli palasi Ajaxiin ja teki vuoteen 2009 ulottuvan sopimuksen seuran kanssa. Kevätkauden 2007 hän pelasi lainalla Sparta Rotterdamissa, jossa onnistui tekemään yhden maalin 12 ottelussa.


title: Michael Krohn-Dehli

text: Elokuussa 2008 Krohn-Dehli jätti lopullisesti Ajaxin organisaation ja palasi Brøndbyhyn. Elokuussa 2012 hän siirtyi Celta Vigoon.


title: Michael Krohn-Dehli

text: 1. kesäkuuta 2015 Krohn-Dehli teki kaksivuotisen sopimuksen Sevillan kanssa.


title: Michael Krohn-Dehli

text: Tanskan maajoukkueessa Krohn-Dehli teki ensiesiintymisensä EM-karsinnoissa Liechtensteinia vastaan 11. lokakuuta 2006. Hän on pelannut 59 maaottelua ja tehnyt niissä kuusi maalia.


title: Heikki Kujanpää

text: Heikki Juhani Kujanpää (s. 1. syyskuuta 1961 Pielisjärvi) on suomalainen näyttelijä, ohjaaja, käsikirjoittaja sekä teatterinjohtaja.


title: Heikki Kujanpää

text: Kujanpää valmistui näyttelijäksi Teatterikorkeakoulusta vuonna 1989. Hän on ollut mukana useissa teatteri-, kuunnelma -ja elokuvarooleissa. Kujanpää on ohjannut fiktioita niin televisioon kuin radioonkin. Hän on ohjannut myös neljä lyhytelokuvaa, joista tunnetuin lienee "Pieni pyhiinvaellus" (2000). Elokuva voitti vuoden 2010 kotimaisen kilpailun yli 30-minuuttisten elokuvien sarjan pääpalkinnon Tampereen lyhytelokuvajuhlilla. Se voitti myös sekä pääpalkinnon että yleisöäänestyksen Ranskassa Laonin kansainvälisillä elokuvajuhlilla.


title: Heikki Kujanpää

text: Kujanpää johti Kuopion kaupunginteatteria vuosina 2001–2003. Hän on toiminut ohjaajana Turun kaupunginteatterissa ja Q-teatterissa, jota hän oli myös perustamassa. Vuonna 2005 hän ohjasi Q-teatterissa näytelmän "Putoavia enkeleitä", josta valmistui vuonna 2008 myös hänen ohjaamansa samanniminen elokuva. Se kertoo Aila Meriluodon ja Lauri Viidan taiteilija-avioliitosta.


title: Palacio de Santa Cruz

text: Palacio de Santa Cruz on palatsimainen rakennus Espanjan pääkaupungissa Madridissa, Plaza de Provincia -aukion laidalla. Palatsissa toimii nykyisin Espanjan ulkoasiainministeriö. Palatsin suunnittelusta on vastannut arkkitehti Juan Gómez de Mora (1586–1648), ja se rakennettiin 1600-luvun ensimmäisellä puoliskolla. Alkujaan talo oli kuninkaallinen vankila, joss apidätetyt odottivat inkvisition tuomiota.


title: Palacio de Santa Cruz

text: Ulkoasiainministeriön käytössä palatsi on ollut 1930-luvulta lähtien.


title: Salt Laken temppeli

text: Salt Laken temppeli () on Myöhempien Aikojen Pyhien Jeesuksen Kristuksen kirkon suurin ja parhaiten tunnettu temppeli. Järjestyksessään se on kuudes kirkon rakennuttama temppeli. Se sijaitsee Utahin pääkaupungissa Salt Lake Cityssä, Yhdysvalloissa. Uusgoottilaista arkkitehtuuria edustava temppeli rakennettiin vuosina 1853–1893 arkkitehti Truman O. Angellin piirustusten pohjalta. Se vihittiin 4. huhtikuuta vuonna 1893 kirkon presidentin Wilford Woodruffin johdolla. Temppeli yltää 64 metrin korkeuteen ja sillä on lattiapinta-alaa 23 506 neliömetriä. Temppelissä on myös kaikkein pyhin.


title: Axxis

text: Axxis on vuonna 1988 perustettu saksalainen power metal -yhtye.


title: Miliza Korjus

text: Miliza Elizabeth Korjus [militsa] (18. elokuuta 1909 Varsova, Puolan kuningaskunta, Venäjä – 26. elokuuta 1980 Culver City, Yhdysvallat) oli isänsä puolelta virolainen koloratuurisopraano ja näyttelijä. Hän aloitti laulajan uransa Neuvostoliitossa 1920-luvulla ja siirtyi sieltä Baltian maihin ja Saksaan. Korjus kiinnitettiin Berliinin valtionoopperaan 1933 ja sai lempinimen "Berliinin satakieli". Hänen tunnetuin kappaleensa on 1935 levytetty "Warum?", jonka sävelsi saksalainen Theo Mackeben, Johann Wolfgang von Goethen erään runon katkelmaan. Korjus sai filmisopimuksen Hollywoodiin 1930-luvun lopussa. Hänen ensimmäinen elokuvansa oli "Unohtumaton valssi (The Great Waltz)" 1938, josta hänellä oli parhaan naissivuosan Oscar-ehdokkuus. Muista elokuvista mainittakoon espanjankielinen "Caballería del Imperio" Meksikossa, jossa Korjus asui 1940-luvun alkupuolella, jonka jälkeen Yhdysvalloissa. Hän oli kahdesti naimisissa.


title: Miliza Korjus

text: Hänen tyttärensä Melissa F(oelsch) Wells toimi diplomaattina mm. Yhdysvaltain Viron-suurlähettiläänä 1998-2001.


title: Tsim Sha Tsui

text: Tsim Sha Tsui () on kaupunginosa Yau Tsim Mong -piirissä eteläisessä Kowloonissa Hongkongissa. Aluetta rajaa pohjoisessa Austin Road ja idässä Hong Chong Road.


title: Tsim Sha Tsui

text: Hongkongin metron Tsuen Wan -linjan Tsim Sha Tsuin asema sijaitsee alueella. Kowloon-Canton Railwayn East Rail -linjaa laajennettiin vuonna 2004 ulottumaan Hung Hom -asemalta East Tsim Sha Tsuin asemalle, josta on tunneliverkosto Tsim Sha Tsuin metroasemalle.


title: Melampus

text: Melampus ( ’mustajalka’) oli kreikkalaisessa mytologiassa Amythaonin ja Eidomenen poika, ja Biaksen ja Aiolian veli. Häntä pidettiin antiikin Kreikan ensimmäisenä kuolevaisena profeettana ja lääkärinä. Hänen uskotaan myös olleen ensimmäinen kreikkalainen, joka uhrasi Dionysokselle.


title: Melampus

text: Herodotos kertoo, että Melampus sai ensi kosketuksensa Dionysos-kulttiin joko Kadmoksella ja Foinikiassa, tai vaihtoehtoisesti Egyptissä. Dionysos rinnastettiin samanlaisten kulttimenojen vuoksi egyptiläiseen Osiris-jumalaan. Hän toi myös myytit Kronoksesta ja titaanien kamppailusta ensimmäisenä Egyptistä. Lisäksi hänen nimiinsä on laitettu tapa sekoittaa vettä ja viiniä.


title: Melampus

text: Melampus eli Neleuksen valtakunnassa lähellä Pyloksen kaupunkia. Hänen talonsa edessä kasvoi tammi, jonka suojissa oli käärmeenpesä. Hänen palvelijansa tappoivat aikuiset käärmeet, ja Melampus poltti ne, mutta nuoret hän ajoi vain pois. Kun käärmeet olivat kasvaneet, ne nousivat hänen vierelleen hänen nukkuessaan ja lipoivat hänen korviaan kielillään. Ymmärtäessään tämän jälkeen, mitä ohilentävät linnut puhuivat, hän pystyi ennustamaan tulevaisuutta näiden avulla. Lisäksi hän oppi ennustamaan eläinuhreista ja tapasi Apollonin Alfeios-joen äärellä.


title: Melampus

text: Hänen veljensä Bias halusi palavasti mennä naimisiin Neleuksen tyttären, Peron kanssa, mutta tämän isä halusi tästä myötäjäisin Fylakoksen karjan Fylakesta. Biaksen ei kuitenkaan onnistunut varastaa koiran vartioimaa karjaa. Melampus yritti puolestaan varastaa karjan veljelleen, joskin hän aavisti, että hän tulisi jäämään kiinni. Hän tulikin vangituksi ja heitetyksi tyrmään vuodeksi. Kun vuosi oli lähes kulunut, kuuli hän termiittien juttelevan, että ne vihdoin saisivat syötyä tiensä katon lävitse huomisaamuun mennessä. Melampus vaati välitöntä huoneen vaihtoa, ja lähes heti tämän jälkeen kattohirsi murtuikin sorruttaen koko hänen vanhan huoneensa kasaan.


title: Melampus

text: Vakuuttuneena hänen kyvyistään Fylakos lupasi karjansa Melampukselle, jos hän parantaisi tämän pojan Ifikloksen sairaudestaan. Melampus uhrasi kaksi sonnia, ja paikalle tuli korppikotka ahmimaan raatoa. Se kertoi hänelle, että viimeksi samanlaisen juhla-aterian se olikin saanut kuningas Fylakoksen uhratessa, jonka aikana myös nuori prinssi Ifiklos oli ollut paikalla. Nähtyään suuren verisen veitsen isänsä kädessä prinssi oli pelästynyt niin, että Fylakos oli nakannut veitsen menemään. Se oli kuitenkin osunut pyhään tammeen ja haavoittanut siellä hamadryadia. Tämä oli kironnut prinssin ja langettanut sairauden hänen ylleen. Dryadi kertoi Melampukselle, että prinssi parantuisi, jos veitsi vedettäisiin irti puusta, keitettäisiin vedessä, ja prinssille annettaisiin keitinvettä juotavaksi kymmenen päivän ajan. Näin tehtiin, ja kun prinssi oli parantunut, Melampus palasi Pylokseen karja mukanaan, sai Peron ja antoi tämän Biakselle puolisoksi.


title: Melampus

text: Proitoksen, Tirynsin kuninkaan, tyttäriin iski mielenvikaisuus, koska he olivat käyttäytyneet epäkunnioittavasti joko Dionysos-kulttia tai toisen version mukaan Heran kuvaa kohtaan. Toisten lähteiden mukaan tämä tapahtui Anaksagoraan hallituskauden aikana. Siten nämä kolme tytärtä Ifinoe, Ifianassa ja Lysippe riehuivat pitkin Argolista ja koko Peloponnesosta. Melampus tarjoutui parantamaan heidät, mutta vaati palkkiokseen kolmasosaa valtakunnasta. Proitos kieltäytyi, mutta kun tauti paheni ja levisi muihinkin Argoksen naisiin, kuningas suostui Melampuksen tarjoukseen, vaikka tämä nyt pyysi kolmannesta myös veljelleen Biakselle.


title: Melampus

text: Niin Melampus seurasi naisia Sikyoniin. Ifinoe oli jo kuollut, mutta muut naiset hän pystyi parantamaan samalla kun Ifianassa ja Lysippe puhdistettiin Artemiin pyhäkössä Aroaniassa. Kerrotaan, että Anigros-joen kalat tulivat syötäväksi kelpaamattomiksi, koska Melampus saastutti joen veden upottamalla sinne sovitusuhrit.


title: Melampus

text: Kun Melampus ja Bias olivat molemmat saaneet kolmanneksen kuningaskunnasta, Melampus nai Ifianassan, Proitoksen tyttären. Diodoros Sisilialaisen mukaan hän meni naimisiin Ifianeiran, Megapentheksen tyttären, kanssa. He saivat lapset Antifates, Abas, Bias, Mantios, Manto ja Pronoe. Melampuksesta tuli kokonaisen ennustajien sukukunnan, melampodidien, kantaisä.


title: Arkansas State Capitol

text: Arkansas State Capitol on rakennus Yhdysvaltain Arkansas’n osavaltion pääkaupungissa Little Rockissa. Se toimii Arkansas’n parlamenttitalona ja se rakennettiin vuosina 1899–1915. Rakennustyöt maksoivat noin 2,2 miljoonaa sen aikaista Yhdysvaltain dollaria. Rakennuksen julkisivu on verhoiltu arkansasilaisella kalkkikivellä. Ennen rakennuksen valmistumista osavaltion lainsäädäntö toimi Old State Housessa, vuosina 1833–1842 rakennetussa uusklassisessa rakennuksessa.


title: California State Capitol

text: California State Capitol on Yhdysvaltain Kalifornian osavaltion lainsäädäntörakennus Sacramentossa. Rakennuksessa toimii Kalifornian osavaltioparlamentti ja siellä sijaitsee myös kuvernöörin toimisto. Se on rakennettu vuosien 1861 ja 1874 välillä ja edustaa uusklassista arkkitehtuuria. Rakennuksen suunnittelusta on vastannut arkkitehti Frederic Butler. Rakennus on listattu Yhdysvaltain historiallisten kohteiden kansallisrekisterissä (National Register of Historic Places, NRHP). Se lisättiin rekisteriin vuonna 1973.


Kävijäseuranta


title: Kävijäseuranta

text: Kävijäseuranta eli webanalytiikka on verkkosivuston kävijäliikenteen tilastointia ja tutkimista. Kävijäseurannan tuottamaa tietoa hyödynnetään verkkosivujen käytettävyyden ja tuottavuuden kehittämisessä, ja se voi toimia päätöksenteon tukena esimerkiksi markkinointipanostusten kohdennuksen ja painotuksen valitsemisessa.


title: Kävijäseuranta

text: Verkkopalvelun kehittäminen kävijäseurantaa hyödyntämällä aloitetaan määrittelemällä KPI:t ("key performance indicator"). KPI-termillä tarkoitetaan kriteereitä, joita päätetään seurata verkkopalvelun kehittymisessä. KPI:t voivat olla yksittäisiä määreitä tai niiden välisiä suhteita. Konversio on tavoite, yleensä jokin käyttäjän suorittama toiminto, johon verkkopalvelun käyttäjä pyritään ohjaamaan ja jolla määritellään verkkosivun konversio. Konversio voi olla esimerkiksi jokin seuraavista:Käyttäjän suorittaessa jonkin etukäteen tavoitteeksi määritellyn toiminnon, tapahtuu konversio. Osa analytiikkaohjelmistoista antaa mitata konversioprosenttia, eli prosentuaalista osuutta sivuston tavoitteen toteuttavista kävijöistä verrattuna kaikkiin kävijöihin. Tätä prosenttia nostettaessa sivuston tehokkuus kasvaa, kun yhä suurempi osa kävijöistä saadaan toteuttamaan sivustolle asetettuja tavoitteita.


title: Kävijäseuranta

text: Kävijäseurantaohjelmat näyttävät yleensä ainakin seuraavia tietoja kävijöistä:Muita yleisimpiä ohjelmistojen näyttämiä tietoja ovat mm. välitön poistumisprosentti, kävijän sivuilla viettämä aika sekä lukuisia teknisiä tietoja kävijän ohjelmistoista. Eri ohjelmistot voivat perustaa ilmoitetut tiedot erilaisiin määritelmiin esimerkiksi välittömästä poistumisprosentista ja yksittäisen vierailun kestosta, minkä vuoksi niiden antamat tiedot eivät ole suoraan vertailtavissa. Myös kävijän uskollisuutta voidaan seurata tarkkailemalla, kuinka moni kävijä on ensimmäistä, toista tai useampaa kertaa käymässä sivulla. Muita joidenkin kävijäseurantaohjelmien antamia tietoja ovat kävijän työnantaja (mikäli sen IP-osoite on rekisteröity), kävijän maantieteellinen sijainti sekä kävijän selaimen ilmoittama kieli.


title: Kävijäseuranta

text: Minkään kävijäseurantaohjelmiston antamat tiedot ovat vain harvoin yksin hyödyllisiä, joten verkkopalvelun kehittäminen perustuu kävijäseurannan tarjoamien tietojen yhdistämiseen. Esimerkiksi pelkkä välitön poistumisprosentti ei vielä kerro paljon sivun toiminnasta, mutta katsomalla poistumisprosenttia yksitellen eri lähteistä saapuneiden kävijöiden kohdalla, voidaan tulkita vaikkapa tietystä lähteestä saapuneiden kävijöiden olevan etsimässä jotain muuta. Joissain analytiikkaohjelmistoissa, esimerkiksi SiteCatalystissä saa yhdistettyä kävijäseurannan tuottamaan dataan ulkopuolelta tuotua tietoa. Näin kävijöiden segmentoiminen helpottuu ja muuhun tietoon voidaan liittää vaikkapa demografista tietoa kävijöistä.


title: Kävijäseuranta

text: Markkinoilla on useita kävijäseurantaan tarkoitettuja analytiikkaohjelmia. Kävijäseurantaohjelmat on usein toteutettu verkkopalveluina, eli niitä käytetään WWW-selaimen välityksellä. Suomessa käytetyin analytiikkaohjelmisto on ilmainen Google Analytics.


title: Kävijäseuranta

text: Raskaampaan käyttöön tarkoitettuja, huomattavasti aiemmin mainittuja hinnakkaampia ohjelmistoja ovat Omnituren SiteCatalyst, jonka hinnoittelu lähtee n. 1500 dollarin kuukausihinnasta, työpöytäohjelmistona saatava ClickTracks sekä WebTrends, joka yhdistää palvelinlokien ja page tagging -menetelmän avulla kerättävän datan.


title: Kävijäseuranta

text: Verkkopalveluiden lisäksi kävijäseurantaohjelmistoja on saatavana paikallisesti asennettavina ohjelmistoina. Osa näistä on avoimen lähdekoodin ohjelmistoja, kuten Piwik ja Open Web Analytics. Paikallisesti asennettavien ohjelmistojen etuna on se, että kävijätiedot tallennetaan paikallisesti, mikä voi osaltaan parantaa kävijöiden yksityisyyssuojaa.


title: Kävijäseuranta

text: Kävijäseurantaan on kaksi teknistä lähestymistapaa. Ensimmäinen perustuu sivuston oman WWW-palvelimen tallentamaan lokitiedostoon (ns. "lokianalysaattori"), kun toinen käyttää JavaScript-komentosarjakieltä lähettämään ulkopuoliselle palvelimelle tietoja, kun kävijä lataa verkkosivun WWW-selaimeensa (ns. "page tagging-menetelmä").


title: Kävijäseuranta

text: Page tagging -menetelmään perustuvaa kävijäseurantaa vaikeuttaa se, että osa internetin käyttäjistä on kieltänyt JavaScript-komentosarjojen suorittamisen WWW-selaimensa asetuksissa. Toiset kävijäseurantaohjelmat kiertävät tätä rajoitusta lataamalla pienen näkymättömän kuvan niille kävijöille, joilla JavaScript ei ole käytössä: kuvan latauksista ohjelma saa hieman tietoa kävijöiden liikkeistä.


title: Kävijäseuranta

text: Osa kävijäseurantaohjelmistoista, esimerkiksi WebTrends, yhdistelee näitä tekniikoita saadakseen kaikkein luotettavinta dataa kävijöistä.


title: Time I

text: Time I on metalliyhtye Wintersunin studioalbumi, joka on myös konseptialbumi. Yhtyeen perustajajäsen Jari Mäenpää on ilmoittanut julkaisevansa levyn kahdessa osassa - "Time I" ja "Time II". Syitä tähän Mäenpään mukaan on mm. se, että materiaalia levylle on vuosien saatossa kerääntynyt niin paljon, ettei se mahtuisi yhdelle CD-levylle, eivätkä tekijät halunneet jättää mitään pois tulevalta albumilta.


title: Time I

text: Albumi julkaistiin 19. lokakuuta 2012 Nuclear Blastin kautta. Alkuperäisen suunnitelman mukaan albumi piti julkaista jo marraskuussa 2006, mutta julkaisu siirtyi albumin äänityksissä ja miksauksessa tapahtuneiden viivästysten vuoksi.


title: Time I

text: Albumin molempien osioiden pituudeksi on luvattu noin 40 minuuttia. Yhtyeen virallisilla Facebook-sivuilla on jo nähtävissä materiaalia ensimmäisen levyn äänityssessioista. Levyn toista osaa kaavailtiin julkaistavaksi vuonna 2013, mutta julkaisu siirtyi vuodelle 2014.


title: Time I

text: Albumi debytoi Suomen virallisen listan toisella sijalla, ja se pysyi listalla yhteensä 7 viikkoa.


title: Time I

text: Kaikki kappaleet säveltänyt ja sanoittanut Jari Mäenpää.


title: Colorado State Capitol

text: Colorado State Capitol on Yhdysvaltain Coloradon osavaltion lainsäädäntörakennus Denverissä. Rakennuksessa toimii Coloradon osavaltioparlamentti ja siellä sijaitsee myös Coloradon kuvernöörin toimisto. Arkkitehti Elijah E. Myersin suunnitteleman rakennuksen peruskivi muurattiin vuoden 1892 heinäkuussa, ja rakennus valmistui virallisesti vuonna 1908. Rakennusmateriaalina käytettiin Coloradon valkoista graniittia.


title: HS (pistoolisarja)

text: HS ("Hvratski Samokres") on kroatialaisen "HS-Produkt d.o.o.":n valmistama, automaattivarmistettujen yksitoimisten, itselataavien kertatulipistoolien perhe, jota Yhdysvalloissa myydään "Springfield XD" -mallimerkinnällä. Merkkitunnuksen, "HS" tai "Sprinfield XD", perässä oleva numero ja mahdollinen kirjainsarja, esimerkiksi "-9" tai "-45 GAP", kertoo aseen kaliiperin.


title: HS (pistoolisarja)

text: Ase on suunniteltu palvelusvaatimuksia silmällä pitäen ja markkinoinnin kohderyhmiä ovat asevoimat, poliisiorganisaatiot ja muut tahot, jotka kantavat asetta työtehtävissä.


title: HS (pistoolisarja)

text: HS-pistooli on kehittynyt kroatialaisen valmistajan 1990-luvun alussa tuottamista palvelusaseista, "PHP" ja "HS-95" variaatioiden kautta vuonna 1999 lanseeratuksi "9x19mm HS-2000" pistooliksi ja siitä myöhemmin vakiintunut mallimerkinnälle "9x19mm HS-9 Service", "9x19mm HS-9 4"", "4" HS-9", "9x19mm HS-9", tai lyhyimmin vain "HS-9", jotka kaikki viittaavat samaan malliin ja jossa ei ole aseen oman toiminnan kannalta merkittäviä eroja aiempaan 2000-malliin. Markkinoiden kasvaessa rinnalle on tullut useita muita kaliipereja sekä muutama vaihtoehtoinen piipunpituus.


title: HS (pistoolisarja)

text: Merkittävimpiä piirteitä kahden toisistaan erillisen ulkoisen automaattivarmistimen lisäksi on se, että Glock-tyylisesti aseessa ei ole ulkoista iskuvasaraa, manuaalista varmistinta, eikä myöskään vireenpoistovipua. Vireestäpäästö ei näin ollen ole mahdollista ilman tyhjälaukausta, joskin huoltopurkamisen yhteydessä tapahtuva luistin välttämätön lukitseminen taakse ennen liipaisimen painamista tyhjentää patruunapesän ja minimoi näin vahinkoriskin.


title: HS (pistoolisarja)

text: Aseen purkaminen tapahtuu lukitsemalla luisti taakse, jolloin mahdollisesti patruunapesään jäänyt patruuna poistuu hylsyaukosta. Luistin ollessa takana aseen vasemmalla puolella sijaitseva purkusalpa nostetaan ylös ja nyt liipaisimesta painamalla ase voidaan purkaa liikuttamalla luistia eteenpäin pois kiskoiltaan. Tämän jälkeen palautinjousi/kara yhdistelmä ja piippu voidaan poistaa irrotetun yläkerran sisältä ja ase on purettu käyttäjähuoltoa varten.


title: HS (pistoolisarja)

text: Ase on valmistettu noin 50 erillisestä osasta, mutta käyttäjähuoltoa ja puhdistamista varten se puretaan, vain viiteen osaan. Nämä ovat lipas, alarunko, yhdistetty palautin-/rekyylijousi ja kara sekä yhdistetty sulkulaite eli lukko ja luisti. Piippu on valmistettu vain yhdestä kappaleesta kun taas kara, jonka ympärille palautinjousi kiertyy, on teleskooppirakenteinen ja valmistettu yhdistämällä useammasta osasta. Luistin sisälle on rakennettu ulosvedin, iskuri ja sen varmistin sekä patruuna- ja vireilmaisin. Iskurinpiikin pää jättää pyöreähkön ja tarpeeksi syvän kolon melko keskelle hylsyn kantaa.


title: HS (pistoolisarja)

text: HS-pistoolien alarunko, liipaisinvarmistin, lippaiden pohjat ja patruunannostin ovat samaa polymeeriseosta jota monissa muissakin moderneissa pistooleissa käytetään. Muut osat on valmistettu teräksestä ja pinnoitettu Melonite-menetelmällä. Tämän pinnoituksen murtumiskestävyys on 60 HRc ja materiaalin 40 HRc. Valmistajan antamien tietojen mukaan aseella voi ampua veden allakin, ja ainakin viimeistely on selvästi meriveden olosuhteet kestävä.


title: HS (pistoolisarja)

text: Aseen piipussa on lukitusurainen varustekisko. Lippaanvapautin on nappi joka toimii sisäänpäin painamalla molemmilta puolilta asetta. Luistinvapautin, sen sijaan, on sijoitettu vasemmalle puolelle. Hylsynpoistoaukko poistaa oikealle.


title: HS (pistoolisarja)

text: HS-pistooleihin on sijoitettu kaksi varsinaista automaattivarmistinta; liipaisin- ja kahvavarmistin. Teräksinen kahvavarmistin on tarkoitettu estämään aseen hutiloiva käyttö. Se on sijoitettu peukalo-etusormihankaan kahvan taakse, eikä luisti liiku tai liipaisin painu mikäli ote aseesta ei ole tukeva ja varmistin näin painettu sisään kahvassa. Muovinen liipaisinvarmistin estää liipaisimen liikkumisen väärin tai vahingossa painettuna. Tällöin iskurinpiikki ei pääse työntymään lukon iskupohjan läpi muissa kuin tarkoituksellisissa liipaisutilanteissa. Tähän liittyvää, lukko/luistiyhdistelmän sisäistä, iskurivarmistinta voidaan toisaalta pitää myös itsenäisenä, eli kolmantena, varmistinjärjestelmänä koska se estää vaikkapa putoamisista johtuvat laukeamiset tilanteissa joissa liipaisimeen ei kosketa.


title: HS (pistoolisarja)

text: Aseessa on myös kaksi ilmaisinta kertomassa aseen eri tiloista. Luistin perässä, ulkoisen iskuvasaran paikalla, sijaitsee vireilmaisin eli teräksinen piikki joka työntyy ulos kun ase on vireessä. Luistin päällä on jousen varassa patruunailmaisin joka nousee koholle kun aseen patruunapesässä on patruuna. Ilmaisimet tulevat selkeästi ulos ja ne kertovat käyttäjälle pimeässäkin millainen aseen tila on. Molemmat ovat terästä.


title: HS (pistoolisarja)

text: HS-2000 aseet eivät varsinaisesti eroa myöhemmistä HS-pistooleista. Kahvan alaosassa on merkintä "HS-2000," eikä kaikissa välttämättä ole varustekiskoa, tai se on varustettu vain yhdellä lukitusuralla. Varhaisimmissa HS-malleissa, mukaan luettuna varhaisimmat XD:t, piippu oli myös rakennettu kahdesta erillisestä osasta. Uudemmissa pistooleissa kahvan alaosassa on mallimerkintä "HS" ja piippu on nykyään koneistettu yhdesta kappaleesta. Vuosien 1999-2001 välillä HS American Yhdysvaltoihin viemissä HS-2000 pistooleissa oli luistissa teksti "INTRAC".


title: HS (pistoolisarja)

text: HS-pistoolia on saatavissa kaliipereissa 9X19, .40 ja .357, sekä Yhdysvaltojen markkinoiden auettua kaliiperissa .45 ACP ja GAP. Asetta on saatavissa kolmella eri piipunpituudella, sekä kolmena eri värikokonaisuutena. Viiden tuuman variantti pistoolista kulkee nimellä "Tactical" ja neljän tuuman variantti nimellä "Service". Näiden lisäksi on vielä Suomen lain mukaan taskuaseeksi määritelty kolmetuumainen "Sub-Compact"-malli. Aseen malli tulee yllä kuvattuja ominaisuuksia käyttäen ilmoittaa joko suoraan tuumina tai kaupallisella nimellään; esimerkiksi yhdeksänmillinen, nelituumaisella piipulla varustettu, HS-pistooli kuuluu ilmoittaa joko "4" HS-9", "HS-9 4"" tai vaihtoehtoisesti "HS-9 Service". Varsinkin ulkomailla on tapa käyttää versiota jossa tuumapituus mainitaan ensin. Valmistajan ilmoittamat piippujen tuumapituudet eivät Robie Kulokiven suorittamien mittausten mukaan ole kuitenkaan tarkkoja vaan lähinnä viitteellisiä.


title: HS (pistoolisarja)

text: Viiden tuuman piipulla eli pitemmällä tähtäinten välillä varustettua HS Tactical pistoolia tehdään kaikissa yllä mainituissa kaliipereissa, sekä kolmella erilaisella värityksellä, eli täysin mustana, vihreällä rungolla ja mustalla yläkerralla sekä mustalla rungolla ja krominvärisellä yläkerralla..


title: HS (pistoolisarja)

text: Myös neljätuumaista eli perusmallin HS-pistoolia tehdään kaikissa vaihtoehtoisissa kaliipereissa, sekä samoilla kolmella erilaisella värityksellä; täysin mustana, vihreällä rungolla ja mustalla yläkerralla, sekä mustalla rungolla ja krominvärisellä yläkerralla.


title: HS (pistoolisarja)

text: Neljätuumaisesta variaatiosta on myös uusi, "virtausaukollinen" eli puhekielessä "portattu", "V-8" muunnelma. Virtausaukot toimivat integroidun kompensaattorin, eli suujarrun, tavoin pienentäen rekyyliä ja helpottaen siten ampumista. V-8 mallia tehdään kahden värisenä; kokonaan mustana tai vihreällä rungolla ja mustalla yläkerralla.


title: HS (pistoolisarja)

text: Joissain yhteyksissä puhutaan myös mallista "V-10", mutta tämä malli lienee vain eri nimellä kulkeva malli V-8.


title: HS (pistoolisarja)

text: Taskuaseeksi Suomessa määriteltävää kolmetuumaista HS-pistoolia tehdään kaliipereissa 9x19mm ja .40 ja myös sitä tehdään kaikilla kolmella eri värivaihtoehdolla; täysin mustana, vihreällä rungolla ja mustalla yläkerralla, sekä mustalla rungolla ja krominvärisellä yläkerralla.


title: HS (pistoolisarja)

text: Sub-Compactin luistin perään, vasemmalle puolelle, on stanssattu teksti "Sub-Compact."


title: HS (pistoolisarja)

text: HS-malli tulee mustassa, pehmustetussa, muovilaatikossa jossa on mukana kaksi lipasta, öljypullo ja piipun puhdistuspuikko sekä suppea ohjekirja. XD:n kanssa toimitetaan täydellisempi ohjekirja.


title: HS (pistoolisarja)

text: Kaksirivisen, yhdestä kohtaa patruunaa syöttävän, tankolippaan runko on kirkasta ruostumatonta terästä ja pohja polymeeriseosmuovia. Lippaita on tarjolla kahta erilaista, kymmenen ja kuudentoista patruunan kapasiteetilla. Kymmenen patruunan lipas on tarkoitettu Sub-Compact malliin ja 16 patruunainen täysikokoiseen aseeseen. Lisävarusteena saatavalla kahvanjatkeella 16 patruunainen lipas sopii Sub-Compactiinkin ja tekee ampumiskokemuksesta miellyttävämmän kahvan kokonaispituuden ansiosta. Sub-Compactin kymmenen patruunan lipas ei kuitenkaan sovi viisi- tai nelituumaisiin HS-pistooleihin. Kummankaan mallin kahvaan ei ole saatavissa paloja kulman modifioimiseksi tai henkilökohtaisen otteen parantamiseksi.


title: HS (pistoolisarja)

text: Huolimatta aseen teknisten ratkaisujen yhtenevyydestä Glock-pistooliin, HS-aseet eivät mahdu varta vasten Glockille tehtyihin koteloihin eivätkä esimerkiksi Glockin lippaat sovi HS-pistooleihin.


title: HS (pistoolisarja)

text: Kone- ja terästeollisuuden konserni "IM Metal" valmisti 1990-luvulla, ainakin 1991–1995, muun muassa aseita viranomaisille. HS-pistooleja valmistava yritys erkani emokonsernista vuonna 1995 ja otti nimekseen "Hvratski Samokres" (suomeksi "Kroatialainen Pistooli"). Asetehtaalla on ISO 9001 laatusertifikaatti sekä kaupallisen valmistajan NCAGE-koodi (A002B) ja NATO:n nimikekoodi (1005-53-0000029).


title: HS (pistoolisarja)

text: Aluksi yritys työllisti 40 työntekijää, mutta oli vuonna 2006 yli 200 työntekijän työpaikka toimitusjohtajanaan Zeljko Pavlin. Yrityksen nimi, Hvratski Samokres, tarkentui muotoon HS-Produkt d.o.o. vuonna 2001. Tehtaan tuotannosta 90 prosenttia menee vientiin ja tuotantokapasiteetista yksi prosentti on varattu muunlaiselle työkalu- ja alihankintatuotannolle. Tehdas sijaitsee Karlovacin kaupungissa Kroatiassa, pääkaupungista Zagrebista 50 kilometriä lounaaseen.


title: HS (pistoolisarja)

text: HS-pistooleja alkoi myydä Yhdysvalloissa vuonna 1999 Tennesseen osavaltiossa sijainnut HS America -niminen maahantuontiyritys. Yleisö ei kuitenkaan ottanut oudosta ja kaukaisesta maasta tullut asetta omakseen. HS-produktin onneksi vuonna 2001 se sai neuvoteltua markkinointisopimuksen paikallisen Springfield Armory Inc.:n kanssa, jonka nojalla HS-Produkt alkoi valmistaa ja Springfield Armory markkinoida "Springfield XD" -mallimerkinnällä varustettuja HS-pistooleita Yhdysvalloissa. Nämä aseet eivät, yleisestä harhakuvitelmasta huolimatta, ole Springfieldin tekemiä, vaan ne todella tehdään Kroatiassa ja ovat, mallimerkintää lukuun ottamatta, identtisiä muihin HS-pistooleihin nähden. XD on lyhenne sanoista "Extreme Duty", viitaten "äärimmäiseen palvelutilanteeseen".


title: HS (pistoolisarja)

text: American Rifleman -lehti valitsi XD-pistoolin vuoden pistooliksi vuonna 2003.


title: Minnesota State Capitol

text: Minnesota State Capitol on Yhdysvaltain Minnesotan osavaltion lainsäädäntörakennus Saint Paulissa. Rakennuksessa toimii Minnesotan osavaltioparlamentti ja siellä sijaitsee myös osavaltion kuvernöörin toimisto. Rakennuksen on suunnitellut arkkitehti Cass Gilbert ja se rakennettiin vuosina 1896–1905. Se on järjestyksessään kolmas Minnesotan lainsäädäntörakennus: ensimmäinen tuhoutui tulipalossa vuonna 1881, ja vuonna 1883 valmistunut toinen lainsäädäntörakennus osoittautui liian pieneksi. Rakennuksen rakennustyöt maksoivat noin 4,5 miljoonaa sen aikaista Yhdysvaltain dollaria. Rakennus lisättiin Yhdysvaltain historiallisten kohteiden kansallisrekisteriin (National Register of Historic Places, NRHP) vuonna 1972.


title: OOPArt

text: OOPArt-lyhenne (Out-Of-Place Artifact, ) tarkoittaa historiallista, arkeologista tai paleontologista esinettä, joka on löydetty hyvin epätavallisesta tai jopa mahdottomasta paikasta. Käsitteen keksi skotlantilais-amerikkalainen kasvitieteilijä, geologi ja kryptozoologi Ivan T. Sanderson (1911–1973). Käsitettä ei käytetä tieteellisessä tutkimuksessa, vaan se liittyy enemmän tieteen popularisointiin ja näennäistieteeseen. Vaikka useita OOPArteista kehiteltyjä teorioita pidetään näennäistieteenä, jotkut OOPArtit, kuten Kensingtonin riimukivi ja Mainen penny, ovat tai ovat olleet tieteellisen kiistelyn kohteena.


title: OOPArt

text: Useimpien mielestä OOPArteissa on kyse virheellisistä tulkinnoista ja toiveajattelusta, osassa myös väärennöksistä. Toisten mielestä ne ovat todisteita siitä, että tiede jättää huomioimatta laajoja tiedon alueita, joko tahallisesti tai välinpitämättömyyttään.


title: OOPArt

text: Muun muassa Charles Fort, Erich von Däniken, Peter Kolosimo, Graham Hancock ja Zacharia Sitchin ovat käsitelleet OOPArteja teoksissaan.


title: Thank God He Met Lizzie

text: Thank God He Met Lizzie australialainen elokuva vuodelta 1997. Romanttisen komedian pääosissa ovat Cate Blanchett, Richard Roxburgh ja Frances O’Connor. Elokuva on Cherie Nowlanin debyyttiohjaus. Yhdysvalloissa elokuva julkaistiin nimellä "The Wedding Party".


title: Thank God He Met Lizzie

text: Elokuvan tarina kiertyy kahden juonteen ympärille: Lizzien (Blanchett) ja Guyn (Roxburgh) tulevien häiden sekä Guyn takaumien aiemmasta heilastaan Jennystä (O’Connor).


title: Tie paratiisiin

text: Tie paratiisiin on australialainen elokuva vuodelta 1997. Se kertoo tarinan joukosta naisia, jotka japanilaiset vangitsivat toisen maailmansodan aikaan Sumatralle. Elokuvan ohjasi Bruce Beresford.


title: Bangers

text: Bangers on australialainen lyhytelokuva vuodelta 1999. Sen ohjasi Andrew Upton ja pääosassa on Cate Blanchett.


title: Hans von Aachen

text: Hans von Aachen (1552 – 4. maaliskuuta 1615) oli saksalainen taidemaalari.


title: Hans von Aachen

text: Hans von Aachen syntyi Kölnissä, mutta hänen nimensä juontuu isän aachenilaisuudesta. Hän aloitti kuvataiteen teon Saksassa flaamilaisen mestari E. Jerrighin oppilaana ja muutti vuonna 1574 Italiaan. Hän asettui Rooman ja Firenzen kautta Venetsiaan.


title: Hans von Aachen

text: Aachen oli manieristi ja sai vaikutteita myös ajan johtavilta saksalaisilta taidemaalareilta, kuten Bartholomeus Sprangerilta ja Hendrick Goltziukselta. Hän palasi Saksaan 1588 ja meni Münchenissä naimisiin säveltäjä Orlando di Lasson tyttären Reginan kanssa.


title: Hans von Aachen

text: Aachen nimitettiin vuonna 1592 Rudolf II:n hovitaidemaalariksi. Hän kuitenkin muutti Prahaan vasta 1601 ja kuoli siellä 4. maaliskuuta 1615.


title: Andreas Achenbach

text: Andreas Achenbach (29. syyskuuta 1815 – 1. huhtikuuta 1910 Düsseldorf) oli saksalainen maisemamaalari. Hän syntyi Kasselissa, aloitti opintonsa Düsseldorfissa 1827 ja muutti Müncheniin vuonna 1835. Hänen veljensä oli taidemaalari Oswald Achenbach.


title: Andreas Achenbach

text: Achenbach kuului Düsseldorfin koulukuntaan. Hän maalasi muun muassa myrskyisiä Pohjanmeren maisemia sekä Alankomaiden kanavia ja Reininmaan kyliä.


title: Anti Marguste

text: Anti Marguste [antti markuste] (5. elokuuta 1931 Are – 12. tammikuuta 2016) oli virolainen säveltäjä.


title: Anti Marguste

text: Marguste valmistui Tallinnan polyteknillisen instituutin ekonomian tiedekunnasta 1953 ja Tallinnan konservatoriosta 1960. Hänen opettajiaan olivat Mart Saar ja Anatoli Garšnek. Hän opetti itse vuodesta 1962 musiikin teoriaa Tallinnan Georg Ots -musiikkikoulussa.


title: Anti Marguste

text: Margusten tunnetuimpien teosten joukkoon lukeutuvat kuusi sinfoniaa (1960–1981) ja "Virolainen rapsodia" (1974) sekä urkuteokset "Oreloits" (1984), "Oreleelo" (1984) ja "Orelend" (1987). Hänen kuoromusiikissaan suuri osa sanoituksista juonsi juurensa virolaiseen kansanperinteeseen.


title: Metallihila

text: Metallihila on kiinteässä olomuodossa olevien metallien säännöllinen järjestelmä, jossa vapaat elektronit pitävät positiiviset metalli-ionit yhdessä.


title: Karin Mamma Andersson

text: Karin Mamma Andersson (s. 28. helmikuuta 1962 Luulaja Norlanti Ruotsi) on ruotsalainen taiteilija.


title: Karin Mamma Andersson

text: Andersson on käynyt Ruotsin Kuninkaallisen taidekorkeakoulun 1986-1993. Hän asuu ja työskentelee Tukholmassa. Hänen avopuolisonsa on taiteilija Jockum Nordström (s. 1963). Andersson alkoi käyttää lisänimeä "Mamma" vitsin vuoksi oppilasnäyttelyn yhteydessä 1992, mutta siitä on tullut taiteilijanimi, jota hän käyttää edelleen.


title: Karin Mamma Andersson

text: Hän on tehnyt Nobel-palkinnon diplomin 2004 ja 2005 Elfriede Jelinekille ja Harold Pinterille, ja hän sai 2006 pohjoismaisen Carnegie Art Awardin ensipalkinnon, jonka suuruus oli miljoona kruunua.


title: Karin Mamma Andersson

text: Tyylillisesti Anderssonin voi yhdistää ruotsalaisen luonnonlyriikan perinteeseen, ja maalauksissa on nähty samoja sävyjä kuin Ernst Josephsonin ja Carl Fredrik Hillin maalauksissa sekä Gunnar Frödingin runoissa, mutta myös mediamaailman nykyaikaa. Värimaailma tuo myös mieleen Aasian.


title: Karin Mamma Andersson

text: Karin Mamma Anderssonin näyttely oli Helsingin Taidehallissa syksyllä 2007. Vuonna 2003 hänen tuotantoaan oli esillä Venetsian biennaalissa. Vuonna 2009 Andersson sai ansioistaan pohjoismaisille taiteilijoille jaettavan Prinssi Eugenin mitalin.


title: James Cotton

text: James Henry Cotton (1. heinäkuuta 1935 Mississippi – 16. maaliskuuta 2017 Austin, Texas) oli yhdysvaltalainen laulaja-lauluntekijä ja multi-instrumentalisti, joka tunnettiin James Cotton Blues Bandin keulahahmona. Vaikka hän hallitsi useamman soittimen, hän sai arvostusta varsinkin taidoistaan huuliharpistina.


title: James Cotton

text: James Cotton syntyi 1935 Tunicassa Mississippissä. Hän oli kahdeksanlapsisen perheen nuorin lapsi. Hänen vanhempansa Hattie ja Mose olivat puuvillaplantaasilla työskennelleitä vuokraviljelijöitä. Hänen isänsä oli myös paikallisen baptistikirkon pastori.


title: James Cotton

text: James alkoi soittaa jo nuorena huuliharppua, jota hänen äitinsä käytti kanojen kaakatuksen ja junien pillien matkimiseen. James alkoi viihdyttää soittimella muita vuokraviljelijöitä, ja hän esiintyi jo 7-vuotiaana Mississippin suistoalueen kaupungeissa pientä korvausta vastaan.


title: James Cotton

text: James Cottonin oli 9-vuotiaana menettänyt molemmat vanhempansa. Hänen enonsa vei hänet tapaamaan huuliharpisti Sonny Boy Williamsonia, jonka ohjelman "King Biscuit Time" James oli kuullut arkansasilaiselta radiokanavalta.


title: James Cotton

text: Cotton sai opetusta Williamsonilta ja muutti noin vuonna 1950 tämän kanssa West Memphisiin. Howlin’ Wolf kuuli Cottonin esiintymässä ja alkoi käyttää häntä Sun Studiolla tekemissään äänityksissä. Cotton levytti 1954 myös oman singlen ”Cotton Crop Blues”, joka oli uusintaversio Roosevelt Sykesin kappaleesta ”Cotton Seed Blues”. Cotton soitti West Memphisissä kitaristien Hubert Sumlinin ja Pat Haren kanssa.


title: James Cotton

text: Cotton tapasi vuonna 1954 Muddy Watersin, joka etsi yhtyeeseensä huuliharpistia Junior Wellsin tilalle. Watersin ja Cottonin ensimmäinen yhteistyöjakso kesti vuodesta 1954–1966. Yhtyeessä esiintyi heidän lisäkseen kitaristi Jimmy Rogers ja pianisti Otis Spann. Watersin äänityksissä Cotton oli ensimmäisen kerran mukana vuonna 1956. Hän soitti muun muassa sellaisilla klassikkoäänityksissä kuin ”Got My Mojo Working” ja ”Rock Me”.


title: James Cotton

text: Cotton aloitti 1966 soolouran omassa James Cotton Blues Bandissä. Yhtye teki seuraavan vuosikymmenen aikana useita levytyksiä ja soitti useilla kiertuiella. Cotton levytti muun muassa Vanguard-levy-yhtiölle neljän albumin "Chicago/The Blues/Today/" -sarjan. Cotton pääsi energistensa esiintymisensä ansiosta myös Janis Joplinin lämmittelijäksi kahdelle kiertueelle.


title: James Cotton

text: Cotton oli mukana 1977 Muddy Watersin albumilla "Hard Again". Kitaristi Johnny Winterin tuottama albumi voitti Grammy-palkinnon ja oli nostamassa Chicago-blues-tyyliä laajan yleisön tietoisuuteen. Suositun albumin jälkeen Cotton lähti Watersin ja Winterin kanssa maailmankiertueelle.


title: James Cotton

text: Cotton teki 1984 sopimuksen Alligator Recordsin kanssa. Toisesta sille tekemästään albumista "" Cotton sai ensimmäisen henkilökohtaisen Grammy-ehdokkuutensa. Toisen ehdokkuutensa hän sai vuoden 1987 albumista "Take Me Back" ja kolmannen vuoden 1988 albumista "James Cotton Live".


title: James Cotton

text: Cotton joutui hidastamaan uraansa 1990-luvun puolivälissä, kun hänen äänihuulistaan löytyi polyyppeja. Hän joutui lopettamaan laulamisen, mutta hän jatkoi silti huuliharpun soittamista 2010-luvulle asti.


title: James Cotton

text: Sairaus ei estänyt Cottonia julkaisemasta vuonna 1996 albumia "Deep in the Blues", joka toi hänelle ensimmäisen Grammy-palkintonsa. Ehdolla Cotton oli jälleen viimeiseksi jääneestä albumistaan "Cotton Mouth Man", joka julkaistiin 2013.


title: James Cotton

text: Cotton sai vuonna 2006 paikan Blues Hall of Famessa.


title: James Cotton

text: Cotton oli naimisissa Jacklyn Hairston Cottonin kanssa, joka toimi myös miehensä managerina. He asuivat Jamesin viimeiset vuodet Austinissa. Cottonilla oli kolme lasta.


title: James Cotton

text: James Cotton kuoli 2017 keuhkokuumeeseen.


title: Hiipinätunturit

text: Hiipinätunturit (, ) on Venäjän Murmanskin alueella Kuolan niemimaan keskiosassa sijaitseva tunturijono Imantero- ja Hiipinäjärvien välissä.


title: Hiipinätunturit

text: Hiipinätuntureiden korkein kohta on 1 201 metriä merenpinnasta. Hiipinätuntureilla ja Luujärventuntureilla () on samankaltainen geologia ja ne ovat molemmat noin 350 miljoonaa vuotta vanhoja.


title: Hiipinätunturit

text: Helmikuussa 2018 uutisoitiin 848,04 neliökilometrin laajuisen Hiipinän kansallispuiston perustamisesta seudulle.


title: Fridman

text: Fridman tarkoittaa:


title: Serbian koripalloliiga

text: Serbian koripalloliiga on Serbian korkein koripallosarja.


title: Serbian koripalloliiga

text: Nykymuodossa liigaa on pelattu kaudesta 2010–2011 lähtien. Eniten mestaruuksia on voittanut belgradilainen Partizan jolla on seitsemän mestaruutta. Ennen vuotta 2006 mukana oli joukkueita myös Montenegrosta.


title: Serbian koripalloliiga

text: Liigan sarjajärjestelmä koostuu kahdesta runkosarjavaiheesta sekä pudotuspeleissä. Ensimmäisessä runkosarjavaiheessa (liigassa) 14 joukkuetta kohtaa toisensa kahdesti, kotona ja vieraissa. Sarjan neljä parasta joukkuetta etenevät toiseen runkosarjavaiheeseen (superliigassa), jossa niiden lisäksi pelaa neljä Adrianmeren liigassa pelaavaa joukkuetta. Myös tässä vaiheessa joukkueet pelaavat keskenään täyden kaksinkertaisen sarjan. Toisen runkosarjavaiheen neljä parasta joukkuetta etenee pudotuspeleihin. Välierät pelataan paras kolmesta- ja loppuottelu paras viidestä -periaatteella.


title: Giovanni Battista Bugatti

text: Giovanni Battista Bugatti (1779/1780–1869) oli Kirkkovaltion virallinen teloittaja vuosina 1796–1865. 69 työvuodellaan hän oli teloittajista pisimpään palvellut ja sai lempinimen Mastro Titta. Bugatti sai vuodesta 1865 kuolemaansa 30 scudia eläkettä kuukaudessa.


title: Giovanni Battista Bugatti

text: Bugatti pani täytäntöön ensimmäisen kuolemantuomionsa 22. maaliskuuta 1796. Vuoteen 1810 asti hän suoritti teloitukset kirveellä mestaamalla tai hirttämällä. Myöhemmin käytettiin kuitenkin ranskalaista giljotiinia. Kaikkiaan hänen uraansa mahtui 516 teloitusta.


title: Giovanni Battista Bugatti

text: Mahdollisten kostojen ehkäisyksi Bugatti ei saanut liikkua Trasteveren ulkopuolella muutoin kuin virallisissa liiketoimissa. Hänet on kuvattu lyhyeksi, hieman vatsakkaaksi ja aina hyvin pukeutuneeksi. Hän kävi säännöllisesti kirkossa. Hänellä oli vaimo, mutta ei lapsia.


title: Giovanni Battista Bugatti

text: Charles Dickens kuvasi tekemästään Italian-matkasta kertovassa kirjateoksessa erään Bugattin 8. maaliskuuta 1845 suorittaman teloituksen. Hänen käyttämiään välineitä on nähtävillä kriminologisessa museossa Roomassa.


title: JSD Partizan

text: Jugoslovensko sportsko društvo Partizan () on vuonna 1945 perustettu urheiluseura Belgradista, Serbiasta. Partizanilla on toimintaa useissa lajeissa, joissa se lukeutuu maansa menestyneimpiin seuroihin.


title: Simon Pegg

text: Simon John Pegg (s. 14. helmikuuta 1970 Gloucester) on englantilainen koomikko, elokuva- ja televisionäyttelijä sekä käsikirjoittaja.


title: Simon Pegg

text: Pegg on näytellyt muun muassa elokuvissa "Shaun of the Dead" ja "Hot Fuzz" sekä brittiläisessä komediasarjassa "Avaruuden tuntua" ("Spaced"). Suurin osa hänen merkittävistä töistään on ollut yhteistyötä Nick Frostin, Jessica Hynesin ja Edgar Wrightin kanssa.


title: Simon Pegg

text: Pegg syntyi Gloucesterissa Englannissa. Hänen isänsä oli jazzmuusikko ja kosketinsoittimien myyjä. Peggin ollessa seitsemänvuotias hänen vanhempansa erosivat. Myöhemmin Pegg opiskeli näyttelemistä Bristolin yliopistossa ja kirjoitti lopputyönsä otsikolla "A Marxist overview of popular Seventies cinema and hegemonic discourses" (”Marxilainen katsaus 1970-luvun populaarielokuviin ja hegemonisiin diskursseihin”).


title: Simon Pegg

text: Vuonna 1993 hän muutti Lontooseen ja toimi stand up -koomikkona ennen roolejaan komediasarjoissa "Asylum", "Six Pairs of Pants", "Faith in the Future", "Big Train" ja "Hippies". Vuodesta 1998 vuoteen 2004 Pegg esiintyi säännöllisesti BBC Radio 4:n "The 99p Challengessa". Vuonna 1999 hän loi Channel 4:lle komediasarjan "Avaruuden tuntua" ("Spaced") Jessica Hynesin kanssa. Tähän hankkeeseen Pegg otti mukaan parhaan ystävänsä Nick Frostin. Pegg palkittiin sarjan ansiosta brittiläisen komedian parhaana miestulokkaana. Pegg käsikirjoitti ohjelman ohjaaja Edgar Wrightin kanssa ja oli pääosassa ”romanttisessa zombikomediassa” "Shaun of the Dead" huhtikuussa 2004. George A. Romero piti elokuvasta ja kutsui kaksikon tekemään cameoroolin omassa zombie-elokuvassaan "Kuolleiden valtakunta".


title: Simon Pegg

text: Peggin muuhun tuotantoon kuuluvat roolit muun muassa toiseen maailmansotaan sijoittuvassa minisarjassa "Taistelutoverit", televisiosarjoissa "Kirjava joukko", "Brass Eye" ja "I'm Alan Partridge" sekä elokuvissa "Valvoja" sekä "24 Hour Party People".


title: Simon Pegg

text: Pegg tuli tunnetuksi Big Finish Productionsin tuottaman "Doctor Who" -sarjan Don Chaneyn ääninäyttelijänä ja näytteli The Editoria vuonna 2005 samaisen sarjan jaksossa "The Long Game". Hän toimi myös selostajana ensimmäisessä sarjasta tehdyssä dokumentissa.


title: Simon Pegg

text: Pegg kävi koe-esiintymässä romanttiseen komediaan nimeltä "Rakkautta vain". Roolin sai lopulta Rowan Atkinson. "Shaun of the Deadin" valmistumisen jälkeen Peggiltä kysyttiin, aikooko hän jättää Britannian elokuvateollisuuden suurempien ympyröiden vuoksi. Pegg vastasi: "En ole aikeissa lähteä tekemään ainakaan mitään Mission: Impossible III:a (Vaarallinen tehtävä III)!" Hän kuitenkin päätyi kyseiseen elokuvaan näyttelemään Benji Dunnia eli hän näytteli elokuvassa I.M.F-teknikkoa (Impossible Mission Force), joka avusti Tom Cruisen roolihahmoa. Vuonna 2006 hän myös näytteli Gusia elokuvassa "Big Nothing", jonka rooleissa nähtiin muun muassa David Schwimmer.


title: Simon Pegg

text: Vuonna 2006 Pegg ja Wright työstivät valmiiksi toisen elokuvansa "Hot Fuzzin". Elokuva on kunnianosoitus poliisi-toimintaelokuville. Myös tähän elokuvaan tuotiin mukaan Peggin hyvä ystävä Nick Frost. Elokuvassa Pegg näyttelee Nicholas Angelia, lontoolaista poliisia, joka on siirretty Stanfordin maaseudulle. Rauhallisen kylän idylli rikkoutuu, kun alkaa tapahtua erikoisia ja raakoja onnettomuuksia. Pegg esiintyy myös "The Good Nightissa" ja David Schwimmerin ohjaamassa elokuvassa "Run, Fat Boy, Run". Muissa pääosissa esiintyvät Thandie Newton ja Hank Azaria.


title: Simon Pegg

text: Pegg meni naimisiin Maureen McCannanin kanssa 2005 Glasgow’ssa, ja bestmanina oli Nick Frost. Heillä on vuonna 2009 syntynyt tytär. Pegg on Chris Martinin ja Gwyneth Paltrow’n Apple-tyttären kummisetä. Peggin perheestä äiti, isä ja sisko näyttäytyvät "Avaruuden tuntua" -sarjassa.


title: Bergenin rautatieasema

text: Bergenin rautatieasema () on Bergenin radan pääteasema norjalaisessa Bergenin kaupungissa. Rautatieasema avattiin vuonna 1913, neljä vuotta sen jälkeen kun Bergenin rata oli avattu. Asemarakennuksen on suunnitellut arkkitehti Jens Zetlitz Monrad Kielland. Kiellandin ehdotus voitti rakennuksesta vuonna 1900 järjestetyn arkkitehtikilpailun.


title: Umbajoki

text: Umbajoki (, ) on 123 km pitkä joki Murmanskin alueella Kuolan niemimaalla. Joki virtaa Umbajärvestä Vienanmeren Kantalahteen, johon se laskee Umban taajaman kohdalla.


title: Umbajoki

text: Umban sivujokia ovat joen keskijuoksulla sijaitsevaan Kanozero-järveen laskevat Muna ja Kana.


title: Umbajoki

text: Umba on perinteisesti ollut hyvä lohijoki, jonne 1990-luvulla ryhdyttiin järjestämään kalastusmatkailua. Viime vuosina kalansaaliit ovat kuitenkin vähentyneet paikallisen väestön ylikalastuksen seurauksena.


title: Klaus Maria Brandauer

text: Klaus Maria Brandauer (oik. Klaus Georg Steng, s. 22. kesäkuuta 1944, Bad Aussee, Itävalta) on itävaltalainen näyttelijä ja ohjaaja. Hän myös opettaa Max Reinhardt Seminarissa Wienissä Itävallassa.


title: Klaus Maria Brandauer

text: Aloittaessaan näyttelijänuransa vuonna 1962 hän otti taiteilijanimekseen äitinsä tyttönimen Maria Brandauer. Työskenneltyään teatterissa ja televisiossa hän teki ensimmäisen filmiroolinsa vuonna 1972 elokuvassa "Tehtävä Salzburgissa". Vuonna 1981 Brandauer teki kehutun roolityön István Szabón ohjaamassa elokuvassa "Mefisto". Elokuva voitti parhaan ulkomaisen elokuvan Oscar-palkinnon. Brandauer sai roolistaan myös mm. Jussi-palkinnon. Pääosa "Mefisto"-elokuvassa käynnisti Brandauerin kansainvälisen uran. Seuraavina vuosina hän näytteli mm. Bond-elokuvassa "Älä kieltäydy kahdesti" (1983) Maximilian Largon roolissa ja paroni Bror von Blixen-Finecken roolissa elokuvassa "Minun Afrikkani" (1985).


title: Klaus Maria Brandauer

text: Roolistaan paroni Blixeninä hän voitti Golden Globe -palkinnon parhaasta miessivuosasta ja oli myös Oscar-ehdokkaana.


title: Klaus Maria Brandauer

text: Vuonna 1989 hän ohjasi ensimmäisen elokuvansa "Georg Elser – Einer aus Deutschland", jossa hän myös näytteli pääosassa. Hän on näytellyt myös monissa teatterirooleissa.


title: Klaus Maria Brandauer

text: Vuonna 2006 tuli kuluneeksi 50 vuotta saksalaisen näytelmäkirjailijan Bertolt Brechtin kuolemasta. Brandauer ohjasi Brechtin ja Kurt Weillin vuonna 1928 tekemän "Kolmen pennin oopperan" juhlanäytöksen. Brandauer valitsi Puukko-Mackin osaan Die Toten Hosen –punkyhtyeen laulusolistin Campinon (oik. Andreas Frege). Tämä herätti hämmästystä teatterialan asiantuntijoiden keskuudessa. Näytelmä sai ristiriitaisen vastaanoton. Campinon roolityötä kehuttiin, mutta näytelmän tavanomaista ohjausta moitittiin. Brandauer sai buuauksia näytelmän ensi-illassa, kun hän tuli kumartamaan yleisölle näytännön päätteeksi.


title: Klaus Maria Brandauer

text:
Brandauer oli naimisissa elokuvaohjaaja ja käsikirjoittaja Karin Brandauerin (o.s. Müller) kanssa vuodesta 1963 vuoteen 1992, jolloin Karin Brandauer kuoli vaikeaan sairauteen. Avioliitosta on yksi lapsi.
Heinäkuussa 2007 Brandauer avioitui Berliinissä elämänkumppaninsa apulaisohjaaja Natalie Krennin kanssa. Brandauerin poika Christian oli tilaisuudessa todistajana.
Klaus Maria Brandauer asuinpaikkoina ovat nykyään Altaussee, Wien ja New York.


title: Isokatu

text: Isokatu voi tarkoittaa ainakin seuraavia liikenneväyliä:


title: Giuseppe Abbati

text: Giuseppe Abbati (13. tammikuuta 1836 – 21. helmikuuta 1868) oli italialainen kuvataiteilija, joka kuului 1800-luvun jälkimmäisen puoliskon Macchiaioli-ryhmän keskeisiin nimiin.


title: Giuseppe Abbati

text: Abbati syntyi Napolissa ja sai varhaisimman taiteellisen opetuksensa veljeltään Vincenzolta. Hän osallistui Garibaldin "vuoden 1860 kampanjaan" ja menetti oikean silmänsä taistellessaan Capuassa. Hän siirtyi Firenzeen, jossa hän tutustui Giovanni Fattorin ja Silvestro Legan kaltaisiin suuriin aikalaisiinsa.


title: Giuseppe Abbati

text: Abbati jatkoi uraansa taidemaalarina loppuikänsä. Vuoden 1866 kuluessa hän kuitenkin liittyi jälleen armeijaan Preussin-Itävallan sotaa varten. Itävaltalaiset pitivät häntä vangittuna Kroatiassa. Vapauduttuaan Abbati palasi Italiaan ja jatkoi työtään, mutta kuoli vain 32-vuotiaana sairaalta koiralta saamaansa vesikauhuun.


title: Bias (mytologia)

text: Bias () oli kreikkalaisessa mytologiassa Amythaonin, Pyloksen kuninkaan, poika ja Melampuksen veli.


title: Bias (mytologia)

text: Neleus oli luvannut kauniin tyttärensä Peron vaimoksi sille, joka toisi hänelle Fylakoksen karjan. Hän pyysi apua veljeltään, joka ennustustaitojensa avulla saikin hankittua karjan itselleen. Kun Melampus oli palauttanut karjan Neleukselle ja saanut Peron mukaansa, hän palasi tämä kanssa takaisin kotiinsa ja antoi tämän veljelleen vaimoksi. Tämän liiton tuloksena Biakselle ja Perolle syntyi poika, Talaos.


title: Bias (mytologia)

text: Veljensä avulla Bias sai hallittavakseen myös kolmanneksen Argoksen kuningaskunnasta ja aloitti biantidien sukukunnan. Tämä tapahtui Anaksagoraan halinnon aikana, ja nyt Bias meni naimisiin Lysippen, Proitoksen tyttären, kanssa, ja he saivat lapset Areios, Leodokos ja Anaksibia. Hänen kuolemansa jälkeen valtakunnan hallitsijaksi nousi hänen poikansa Talaos.


title: Laavaleguaani

text: Laavaleguaani (myös laavalisko, "Conolophus subcristatus") on Galápagossaarilla elävä leguaani. Laji oli ennen yleinen, mutta nykyään uhanalainen. Leguaanien elinalueet ovat kuivia minkä vuoksi ne elävät maalla pesissä, jotka suojaavat kuumalta auringonpaisteelta.


title: Laavaleguaani

text: Laavaleguaanit ovat melko suurikokoisia ja raskasrakenteisia; aikuinen leguaani voi olla jopa yli metrin pituinen. Häntä on hieman vartaloa pidempi. Takajalat ovat paksut ja voimakkaat etujalkojen ollessa hieman pienemmät. Jaloissa on pitkät ja voimakkaat kynnet. Väritykseltään leguaanit ovat keltaisia tai ruskeita. Selän puolella juoksee piikikäs harja niskalta alaselkään asti.


title: Laavaleguaani

text: Laavaleguaani on kasvinsyöjä. Tärkein ravinnonlähde ovat opuntiakaktukset.


title: Laavaleguaani

text: Naaras munii noin 25 pehmeäkuorista munaa pesään kostean hiekan tai lehtikasan alle. Munat kuoriutuvat kolmen tai neljän kuukauden kuluttua.


title: Isokatu (Oulu)

text: Isokatu on katu Oulussa sekä eräs keskustan pääliikenneväylistä. Se johtaa lähes pohjois-eteläsuuntaisena halki kaupungin ruutukaavakeskustan, alkaen Myllytullin kaupunginosasta, johtaen halki Pokkisen, Vanhantullin ja Leverin kaupunginosien, päättyen Nuottasaaren kaupunginosaan. Kadun pituus on noin 2,25 kilometriä, ja sen pinnoitteena on käytetty pääosin asfalttia, mutta osalla matkaa katu on päällystetty noppakivin.


title: Isokatu (Oulu)

text: Katu alkaa Heinäpään urheilukeskuksen pysäköintialueelta Liikuntakeskus Hukan luota, jatkuen suorana pohjoiskoilliseen halki kaupungin ruutukaavakeskustan. Liikenteellisesti merkittävät ja ruuhkaherkimmät poikkikatujen liittymät ovat Puistokadun, Saaristonkadun, Kajaaninkadun ja Linnankadun risteykset, joissa kaikissa on liikennevalo-ohjaus. Isokaduksi nimetty osuus päättyy Myllytulliin Mannenkadun ja Valjastehtaankadun liittymään, josta väylä jatkuu suoraan Kasarmintienä Oulujoen etelärantaa seuraten Erkkolan sillan liittymään saakka.


title: Isokatu (Oulu)

text: Isokadun osuus Saaristonkadulta Linnankadulle on aiemmin ollut käytössä keskustan halki pohjoiseen kulkevan linja-autoliikenteen väylänä. Joukkoliikenne siirtyi kuitenkin pääosin joukkoliikennekaduksi muutetulle Torikadulle 22. syyskuuta 2007.


title: Isokatu (Oulu)

text: Aiemmin katu tunnettiin nimellä "Iso Uusikatu". Nykyisen nimensä katu sai vuoden 1907 asemakaavan hyväksymisen yhteydessä, jolloin vanhoja pidempiä kadunnimiä muutettiin lyhyemmiksi.. Isokatu oli myös vuoden 1990 nuorisomellakoiden päätapahtumapaikka (ks. Oulun kristalliyö).


title: Adrianmeren liiga

text: Adrianmeren liiga on kansainvälinen koripallosarja, johon osallistuvat suurimmat seurajoukkueet Bosnia ja Hertsegovinasta, Kroatiasta, Montenegrosta, Serbiasta ja Sloveniasta. Seurat pelaavat liigaa omien kansallisten sarjojensa rinnalla. Liigan järjestää Adrianmeren koripalloliitto.


title: Adrianmeren liiga

text: Adrianmeren liiga käynnistyi vuonna 2001 entisistä Jugoslavian osavaltioista tulleiden 12 joukkueen voimin. Seuraavaksi kaudeksi mukaan tuli Maccabi Tel Aviv Israelista, mutta se jätti sarjan yhden kauden jälkeen. Kaudeksi 2003–2004 sarja laajeni 14 joukkueen laajuiseksi. Kausi 2004–2005 pelattiin 16 joukkueella, mutta seuraavaksi kaudeksi palattiin 14 joukkueen järjestelmään. Lokakuussa 2006 liiga teki sponsorisopimuksen slovenialaisen NLB-pankin kanssa, ja sen nimi muutettiin NLB Leagueksi. Toinen suuri, ja entinen pääsponsori, on rengasvalmistaja Goodyear.


title: Adrianmeren liiga

text: Runkosarjassa pelataan normaali kaksinkertainen sarja, jossa kaikki joukkueet kohtaavat toisensa kerran kotona ja kerran vieraissa. Kahdeksan parasta etenee pudotuspeleihin, jotka ratkeavat yhden ottelun perusteella.


title: Ry Cooder

text: Ryland Peter ”Ry” Cooder (s. 15. maaliskuuta 1947 Los Angeles) on Grammy-palkittu yhdysvaltalainen kitaristi, laulaja, tuottaja, sessiomuusikko ja säveltäjä. Hän on yksi aikansa suurimmista kitaristeista sekä slide-kitaran taitajista ja tuli vuonna 2003 sijoitetuksi kahdeksanneksi "Rolling Stone" -lehden "100 Greatest Guitarists of All Time" -listauksessa.


title: Ry Cooder

text: Cooder on tehnyt yhteistyötä muun muassa Rolling Stonesin, Captain Beefheartin, Taj Mahalin ja Van Morrisonin kanssa. Hän on nyttemmin tullut tunnetuksi työstään kansanmusiikin alalla ja tehnyt siten kansainvälistä mainetta saavuttanutta yhteistyötä muun muassa kuubalaisen Buena Vista Social Clubin kanssa. Hän aloitti menestyksekkään soolouran 1970-luvulla, mikä jatkui aina vuoteen 1987 saakka, jolloin ilmestyi levy "Get Rhythm". Seuraavana vuonna Cooder yhtyeineen esiintyi Seinäjoen Provinssirockissa.


title: Ry Cooder

text: 2000-luvun puolella Cooder on julkaissut Kalifornia-aiheisen levytrilogian, jonka aloitti 1950-luvulla hävitetystä meksikolaiskylästä L.A:ssa kertova albumi "Chávez Ravine" (2005), joka oli myös Grammy-ehdokkaana. Trilogian toinen osa on levy nimeltä "My name is Buddy" (2007) ja kolmas "I, Flathead" (2008). Ensimmäisen Grammyn Cooder sai piirrettyyn lastenelokuvaan "Pecos Bill" (1988) tehdystä soundtrackista, jossa kertojana toimi näyttelijä Robin Williams. Hänet nähtiin vuoden 1999 dokumenttielokuvassa "Buena Vista Social Club".


title: Ry Cooder

text: Cooder tunnetaan myös elokuvamusiikin säveltäjänä. Hänen tunnetuimpiin töihinsä tällä alalla lukeutuu "Paris, Texas" (1984). Cooderilla oli lyhyehkö hiljainen kausi "Get Rhythm" (1987) -levyn jälkeen. Levyn joka jäi tähän mennessä viimeiseksi pääosin cover-kappaleita sisältäneeksi studiolevyksi.


title: Ry Cooder

text: Cooderin yhteistyökumppanina live-esiintymisissä on ollut muun muassa Little Village (1990-luvun alussa) yhtyeen jäsen englantilainen Nick Lowe. Cooderin poika Joachim on soittanut rumpuja ja perkussioita jo 1990-luvun alkupuolelta lähtien isänsä kanssa korvaten paljolti Cooderin tätä ennen käyttämän rumpalivirtuoosin Jim Keltnerin.


title: Lagos (osavaltio)

text: Lagos on Nigerian pinta-alaltaan pienin mutta asukasluvultaan suurin osavaltio. Se perustettiin 27. toukokuuta 1967, jolloin Nigeriaan luotiin 12 osavaltiota. Osavaltion pääkaupunkina on vuodesta 1976 ollut Ikeja. Sitä ennen pääkaupunkina toimi Lagos, joka oli vuoteen 1991 saakka myös koko Nigerian pääkaupunki.


title: Lagos (osavaltio)

text: Vuoden 2006 väestönlaskennan mukaan Lagosin osavaltiossa oli 9,013,534 asukasta, mutta Yhdistyneiden Kansakuntien arvion mukaan osavaltiossa asuu noin 12 miljoonaa ihmistä. Näistä noin 85 % asuu Lagosin metropolialueella.


title: Lagos (osavaltio)

text: Osavaltion kuvernöörinä on vuodesta 2007 toiminut "Babatunde Fashola".


title: Henrik Perelló

text: Luis Henrik Perelló (s. 1969 Tampere) on klassisen koulutuksen saanut diplomiviulisti, joka tunnetaan paremmin viihteellisen viulun mestarina. Hän on toiminut mm. Suomen Kansallisoopperan orkesterin, Savonlinnan Oopperajuhlaorkesterin ja Tampere Chamber -kamariorkesterin ja Tampere Filharmonian konserttimestarina.


title: Henrik Perelló

text: Perelló hallitsee laajasti eri musiikkityylejä, mutta argentiinalainen tango ja tango nuevo ovat lähinnä hänen sydäntään. Hän on konsertoinut Astor Piazzollan tangoihin erikoistuneen InTime-kvintettinsä kanssa kotimaan konserttilavojen lisäksi Ruotsissa, Tanskassa, Virossa, Venäjällä, Saksassa, Ranskassa, Italiassa, Argentiinassa, Japanissa ja Emiraateissa. Perelló on tehnyt viisi Astor Piazzolla -tangolevytystä, joista ensimmäinen, "Piazzolla InTime" valittiin vuoden levyksi 1995. Argentiinalaista tangoa hän soittaa lisäksi Cuarteto Perelló -kvartetissa ja Piazzollaa myös Camorra-kvintetissä yhdessä Mika Väyrysen, Kirmo Lintisen, Ismo Eskelisen ja Tarja Nybergin kanssa. Reijo Taipaleen tango-orkesterissa hän esiintyi Uruguayssa v.1997 Cumbre Mundial -festivaalilla.


title: Henrik Perelló

text: Tanssiorkestereissa Perelló soittaa viulun lisäksi bassoa ja kosketinsoittimia. Nykyään hän myös sovittaa musiikkia eri kokoonpanoille. Henrik Perellólle myönnettiin Pirkanmaan taidetoimikunnan kulttuuriteko-palkinto 2005.


title: Henrik Perelló

text: Perellón musiikin monipuolisuutta osoittaa sekin, että hän on tehnyt myös yhteistyötä viulistina ja kosketinsoittajana Juice Leskisen kanssa kokonaan eri genreen kuuluvan musiikin parissa. Hän on soittanut 90-luvun alussa Leskisen albumeilla "Taivaan kappaleita" (Juice Leskinen Grand Slam 1991) ja "Simsalabim Jim" (Juice Leskinen ETC 1992) sekä esiintynyt Henrikin enkelit -kokoonpanonsa kanssa marraskuussa 2004 Tampere-talossa Juice Leskisen ja Mikko Alatalon yhteisessä juhlakonsertissa, joka on taltioitu "Klassikoiden ilta" -DVD:lle ja 2CD:lle.


title: Inkereenjoki

text: Inkere eli Inkereenjoki () on Nevan sivujoki Leningradin alueen Hatsinan ja Tusinan piireissä sekä Pietarin Kolpinan piirissä Venäjällä. Sen pituus on 76 kilometriä ja valuma-alueen laajuus 1000 neliökilometriä.


title: Inkereenjoki

text: Joki saa alkunsa Inkerin ylängöllä Skuoritsan kylän lähellä olevasta lähteestä, virtaa tasangon keskellä jyrkkäreunaisessa uomassa ja laskee Nevaan Ust-Ižoran taajaman luona. Sen keskisyvyys on 1,5–2 metriä, suurin syvyys 4 metriä ja suurin leveys joen suussa 60 metriä. Joessa on paljon karsti-ilmiöitä. Tärkeimmät sivujoet ovat Paritsa, Verevka, Tšornaja, Vinokurka ja Bolšaja Ižorka.


title: Inkereenjoki

text: Inkereenjoki on yksi Nevan saastuneimmista sivujoista. Sen kalalajeja ovat hauki, ahven ja särki. Varsinkin alajuoksu Suurlopotista (ven. "Antropšino") Kolpinaan on suosittu melontakohde. Joen varrella sijaitsevat Puutostin, Patamäen ja Telmanin kuntakeskukset sekä Kommunarin ja Kolpinan kaupungit.


title: Inkereenjoki

text: Joesta on saanut nimensä inkeroisten kansanheimo. Se muodostaa ”parin” viereisen Venjoen (< "Venäjä") kanssa. Vuonna 1240 Aleksanteri Nevskin johtamat Novgorodin ja Laatokankaupungin joukot löivät ruotsalaisten armeijan Nevan taistelussa Nevan ja Inkereenjoen yhtymäkohdassa. Keskiajalla seutu kuului Novgorodin Vatjan viidenneksen Inkereen pogostaan. 1600-luvulla joen rannoille syntyi suomalaisasutus, joka kuului Inkereen, Venjoen ja Skuoritsan luterilaisiin seurakuntiin. 1700-luvun alussa perustettiin Isoran Lopotin postiasema ja joelle rakennettiin ”sahamyllyjä”, joista saivat alkunsa Inkereen tehtaat nykyisessä Kolpinassa. Näihin aikoihin joen rannalle syntyi myös saksalaisia siirtokuntia. Suomalaisasutus tuhoutui toisen maailmansodan aikaisten pakkosiirtojen seurauksena.


title: Wilhelm Kube

text: Wilhelm Richard Paul Kube (13. marraskuuta 1887 – 23. syyskuuta 1943) oli saksalainen sotilasvirkamies ja SS-upseeri.


title: Wilhelm Kube

text: Toisessa maailmansodassa Kube johti kenraalikomissaarina Valko-Venäjän miehityshallintoa. Hän astui virkaan elokuussa 1941 ja jatkoi sitä kuolemaansa asti 1943. Kuben tiedetään olleen raivokas juutalaisvihaaja ja hänen johdollaan tehtiin monia sotarikoksia. Hänen tiedetään sanoneen: ”Sitä mitä rutto ja syfilis ovat ihmiskunnalle, ovat juutalaiset valkoiselle rodulle.” Kube oli yksi valkovenäläisen nukkevaltion, Weißruthenischer Zentralratin, pääjunailijoista. 23. syyskuuta 1943 neuvostopartisaanit salamurhasivat hänet. Varsinaisen operaation suoritti palvelusneidoksi naamioitunut, väärällä nimellä Kuben palvelukseen pestautunut Jelena Mazanik, joka laittoi kuumavesipulloon piilotetun pommin Kuben sängyn alle. Kostona salamurhasta SS tappoi yli tuhat minskiläistä. Iskun jälkeen Mazanik ja hänen sisarensa pakenivat Minskistä ja liittyivät partisaaneihin.


title: Jarmo Harjula

text: Jarmo Olavi Harjula (s. 31. maaliskuuta 1954 Helsinki) on suomalainen näyttelijä. Hän on Lähiöteatterin perustaja (perustettu 9. helmikuuta 1969) ja teatterinjohtaja. Hän on tehnyt dubbauksia piirroselokuviin.


title: Sakeuttamisaine

text: Sakeuttamisaine on elintarvikkeiden lisäaine, jonka tarkoitus on tehdä ohut nestemäinen tuote sakeammaksi. Sakeuttamisaineet ovat tavallisesti jauhoja ja tärkkelyksiä. Ne merkitään tuoteselosteisiin yleensä E-koodeilla.


title: Luis Pérez Sala

text: Luis Pérez Sala Valls-Taberner (s. 15. toukokuuta 1959 Barcelona, Espanja) on entinen espanjalainen kilpa-autoilija. Hän kilpaili Formula 1 -sarjassa kausilla 1988 ja 1989.


title: Luis Pérez Sala

text: Pérez Sala kilpaili vuonna 1985 Italian Formula 3 -sarjassa voittaen yhden kilpailun ja siirtyi seuraavaksi kaudeksi Formula 3000 -sarjaan. Hän voitti F3000:ssa kilpailun Birminghamissa ja Ennassa kaudella 1986. Vuonna 1987 hän jatkoi samassa sarjassa, jolloin hän voitti Donington Parkin ja Le Mansin kilpailut sijoittuen sarjassa Stefano Modenan jälkeen toiseksi. Seuraavat kaksi kautta menivät Formula 1 -sarjassa Minardi-tallissa. Hän saavutti yhden pisteen koko F1-urallaan Britannian GP:stä 1989. Pierluigi Martinin ajaessa tallissa Pérez Sala joutui tämän varjoon, koska Martini kykeni ajamaan, mm. päätöskisana toimivassa Australian GP:ssä kolmanteen lähtöruutuun Pérez Salan karsiutuessa kilpailun ulkopuolelle. F1-uran jälkeen Pérez Sala on kilpaillut Espanjassa erilaisissa urheiluautosarjoissa kuten Touring Caria ja GT:tä, joista Touring Carin mestaruuden hän on voittanut vuosina 1991 sekä 1993. Hän on toiminut kilpa-ajamisen jälkeen uusien kuljettajien, kuten Pedro de la Rosan ja Dani Closin kouluttajana.


title: Luis Pérez Sala

text: Vuonna 2012 Pérez Sala toimi F1-talli HRT F1:n tallipäällikkönä. Talli ei saanut uutta omistajaa 30. marraskuuta mennessä, jolloin talli pyyhittiin pois kaudelle 2013 osallistuvien tallien listalta.


title: Luis Pérez Sala

text: Formula 3:sta ja DTM:ää ajanut Daniel Juncadella on Pérez-Salan veljenpoika.


title: Wilma (yhtye)

text: Wilma oli laulaja Anna Kuoppamäen ja kitaristi Hans Anderssonin luotsaama yhtye, joka soitti suomenkielistä popmusiikkia.


title: The Sims: Hot Date

text: The Sims: Hot Date on EA:n julkaisema The Sims-pelisarjan kolmas lisäosa.


title: The Sims: Hot Date

text: Peli tuo mukanaan mahdollisuuden rakentaa ravintoloita ja yökerhoja, joihin simit voivat mennä. Peli tuo mukanaan myös paljon uusia esineitä, joilla voi sisustaa ravintolan tai yökerhon. Peli tuo myös mukanaan uuden alueen "Keskusta" ().


title: The Sims: Hot Date

text: Lisäosa tuo peliin 125 uutta esinettä, kuten tapetteja, lattioita, lamppuja ja muita huonekaluja.


title: Kolpina

text: Kolpina tai Kolppina () on Pietariin kuuluva kaupunki Venäjällä. Se sijaitsee Nevaan laskevan Inkereenjoen rannalla. Asukkaita on 143 800 (vuonna 2008).


title: Kolpina

text: Kolpinan asutuskeskus syntyi vuonna 1722 perustetun ”Inkereenjoen tehtaan” () yhteyteen. 1800-luvun puoliväliin saakka se muodostui Nikolskajan, Tšuhonskajan ja Novajan kylistä. Vuonna 1878 Kolpina sai esikaupungin statuksen ja vuonna 1912 siitä tuli kaupunki. Toisen maailmansodan aikana Leningradia kohti etenevät saksalaisjoukot pysäytettiin muutaman kilometrin päässä Kolpinasta. Sodan aikana suurin osa kaupungin rakennuksista tuhoutui.


title: Kolpina

text: Nykyään Kolpinassa on koneenrakennusta harjoittavan Ižorski Zavodin lisäksi mm. rakennustarvike- ja elintarviketeollisuutta. Se on Pietarin kaupunkiin kuuluvan Kolpinan piirin keskus. Kaupungin lisäksi piirin alueella sijaitsevat Metallostroin, Petro-Slavjankan, Pontonnyin, Sapjornyin ja Ust-Ižoran taajamat. Kolpinassa on Pietarin ja Moskovan välisen rautatien samanniminen paikallisliikenteen asema.


title: Kolpina

text: Kolpinan suomalainen ystävyyskaupunki on Rauma.


title: Kolpina

text: Leningradin alueen Seuloskoin piirin Kelton kunnassa on myös Kolpina-niminen kylä (ven. Колбино, "Kolbino"). Kylässä sijaitsee Kelton uusi luterilainen kirkko.


title: Polyphony Digital

text: Polyphony Digital on pelitalo, jonka omistaa Sony Computer Entertainment. Studio tunnettiin aiemmin nimellä Polys Entertainment, mutta suositun "Gran Turismo" -sarjan ensimmäisen pelin jälkeen he vaihtoivat nimensä Polyphony Digitaliksi.


title: Polyphony Digital

text: Studion tuntee parhaiten heidän "Gran Turismo" -autopelisarjastaan. Tämä pelisarja on noussut yhdeksi suosituimmaksi ja myydyimmäksi pelisarjaksi PlayStation -konsoleille. Sarja tähtää simulaatioon, eli peliin joka on mahdollisimman realistinen oikean maailman kanssa. Ironista kyllä, tähän mennessä missään sarjan peleissä ei ole ollut vauriomallinnusta, lukuun ottamatta pelisarjan viidettä ja kuudetta osaa Gran Turismo 5 ja Gran Turismo 6.


title: Polyphony Digital

text: Polyphony julkaisi vuonna 2006 PlayStation 2:lle "Tourist Trophyn", jolla he halusivat tuoda realismin myös moottoripyörillä ajettavaksi.


title: Polyphony Digital

text: Polyphony Digital on kehittänyt seuraavat pelit:


title: Contraband

text: Contraband voi viitata seuraaviin asioihin:


title: Tim Howard

text: Timothy Matthew "Tim" Howard (s. 3. kesäkuuta 1979 North Brunswick, New Jersey, Yhdysvallat) on yhdysvaltalainen jalkapallomaalivahti. Howard pelaa tällä hetkellä MLS:n Colorado Rapidsissa.


title: Tim Howard

text: Howardin ammattilaisura alkoi North Jersey Imperialsissa, josta hän siirtyi ensimmäisen kauden jälkeen MetroStarsiin. Howard pelasi MetroStarsissa kuusi vuotta nousten yhdeksi MLS:n suosituimmista pelaajista. Myös hänen peliesityksensä olivat vakuuttavia ja vuonna 2003 Manchester United osti hänet Valioliigaan.


title: Tim Howard

text: Ura Manchester Unitedissa alkoi Howardilta lupaavasti, mutta hän menetti paikkansa ykkösmaalivahtina peliesitysten heikennyttyä ja Edwin van der Sarin tultua seuraan. Kaudeksi 2006–2007 Howard lainattiin Evertoniin, jonne hän siirtyi kauden jälkeen pysyvästi. Evertonissa Howard oli lainasiirrostaan lähtien ykkösmaalivahti ja yksi liigan tasaisimmista maalivahdeista.


title: Tim Howard

text: Howard on ollut pitkään myös Yhdysvaltojen maajoukkueen ykkösmaalivahti. Hän debytoi maajoukkueessa 2002 ja on sen jälkeen pelannut MM-kisoissa 2006, 2010 ja 2014 sekä Maanosaliittojen cupissa 2003 ja 2009. Yhdysvallat voitti CONCACAF Gold Cupin 2007 ja Howard valittiin turnauksen parhaaksi maalivahdiksi. Kaikkiaan Howard on pelannut vuoden 2017 loppuun mennessä 121 maaottelua.


title: Tim Howard

text: Howardilla on Touretten syndrooma, joka todettiin hänen ollessa 9-vuotias. Perhetaustaltaan Howard on unkarilainen hänen yksinhuoltajaäitinsä ja isovanhempiensa paettua Unkarista Yhdysvaltoihin vuoden 1956 kansannousun jälkeen.


title: Keksijäkylän Lotta

text: Keksijäkylän Lotta (Leiutajateküla Lotte) on virolainen animaatioelokuva, joka kertoo Lotta-koiran seikkailuista Keksijäkylässä.


title: Keksijäkylän Lotta

text: Suuren meren rannalla on pieni merkillinen kylä; Kylä, jonka asukkaat harrastavat eriskummallisten vimpaimien keksimistä. Vuoden huipennus on kilpailu, jossa paras vimpain palkitaan ja palkintona on kunniaa ja mainetta.


title: Hele Kõre

text: Hele Kõre (s. 7. tammikuuta 1980 Jõgeva, Viron SNT) on virolainen näyttelijä ja laulaja. Kõre on näytellyt paljon teatterissa, nykyään Tallinna Linnateaterissa. Hän yritti päästä edustamaan Viroa vuoden 2007 Eurovision laulukilpailuihin laululla ""Romea ja Julia"", mutta sai vain 35 000 ääntä ja putosi Viron Euroviisu-edustajakarsinnasta. Kõre esiintyi naispääosassa elokuvassa "Nimet marmoritaulussa". Televisiossa hän esiintyy Viron suosituimmassa sarjassa "Õnne 13".


title: Hanhipaasi

text: Hanhipaasi on pieni asumaton kallioinen saari muutaman kilometrin päässä Valamosta lounaaseen Laatokalla Venäjällä. Saarella sijaitsee suomalaisten rakentama Hanhipaaden majakka.


title: Hanhipaasi

text: Hanhipaasi on puuton sammaleen ja kukkakasvien peittämä kallioluoto, joka nousee Laatokan pohjasta. Sen rannat ovat äkkijyrkät ja viettävät jyrkästi aina 80 metrin syvyyteen saakka. Saari on noin parinsadan metrin pituinen ja leveimmilläänkin vain sadan metrin levyinen. Sen pinta-ala on vajaat kaksi hehtaaria ja korkein kohta on vain kolmisen metriä vedenpinnan yläpuolella.


title: Hanhipaasi

text: Hanhipaaden majakka sijaitsee kallioluodon korkeimmalla kohdalla luodon itäreunalla. Majakkatornin korkeus on 24 metriä, ja sen valon korkeus on noin 27 metriä vedenpinnan yläpuolella. Rakenteeltaan majakkatorni on Hailuodossa sijaitsevan Marjaniemen majakan kaltainen. Torni on muista Suomen aluevesille rakennetuista majakoista poiketen maalattu epäsymmetrisesti siten, että tornin toisella puolella yläosa on punainen ja alaosa valkoinen, ja vastaavasti toisella puolella yläosa on valkoinen ja alaosa punainen.


title: Hanhipaasi

text: Majakka on säilynyt rakennusaikaisessa alkuperäisessä asussaan, ja on sen vuoksi rakennus- ja merenkulkuhistoriallisesti merkittävä kohde. Majakkaa ei myöskään ole varustettu aurinkokennoin, ja sen syrjäinen sijainti on suojannut sitä ilkivallalta. Sen juurella sijainneet rakennukset, pieni asuinrakennus sekä suuri parakki, on siirretty pois.


title: Hanhipaasi

text: Majakan lyhtylaitteena on venäläisvalmisteinen linssilaitteisto, joka ei ole alkuperäinen. Laitteisto on sähkökäyttöinen. 1990-luvun alkuun saakka majakan valonlähteenä oli niin kutsuttu atomiparisto, nykyisin ne on korvattu vaarattomin akuin. Kirjassaan "Laatokan seitsemän merta" Juha Taskinen kuvaa majakkaa "säteileväksi majakaksi".


title: Ultimate Victory

text: Ultimate Victory on Chamillionairen toinen studioalbumi, joka julkaistiin 18. syyskuuta 2007. Albumi on myynyt maailmanlaajuisesti 325,000 kappaletta.


title: Motori Moderni

text: Motori Moderni oli Formula 1 -sarjan moottoritoimittaja vuosina 1985–1987. Yhtiön perusti kokenut italialainen moottori-insinööri Carlo Chiti.


title: Motori Moderni

text: Chiti oli Alfa Romeon formulatallin pääinsinööri. Hän perusti Motori Modernin valmistaakseen "tipo 615-90" V6-turbomoottoreita, joita Minardi-talli käytti kaudesta 1985 kauteen 1987.


title: Lakelandinterrieri

text: Lakelandinterrieri on hyvin vanha koirarotu, joka kuuluu FCI-roturyhmään 3 - Terrierit.


title: Lakelandinterrieri

text:
Rodun alkuaikoina on jalostukseen käytetty useita eri risteytyksiä toivottujen ominaisuuksien saavuttamiseksi: nykyisin jo kadonnutta Old English Black and Tan Terrieriä sekä monien nykyisten terrierirotujen esi-isiä. Tämän moninaisen jalostuspohjan tuloksena lakelandinterrierin turkin värille sallitaan useita vaihtoehtoja: musta, sininen, maksanruskea, vehnänvärinen, punainen, black and tan, grizzle and tan, liver and tan ja blue and tan. Yleisimpien värien ollessa kuitenkin black and tan, grizzle and tan ja punainen. Erikoisuutena muihin maihin verrattuna Suomessa on useita laadukkaita mustia lakelandinterriereitä. Musta väri on nykyisin erittäin harvinainen jopa rodun kotimaassa Englannissa.
Lakelandinterriereillä on tiheä ja karkea peitinkarva. Niiden korvat ovat eteenpäin taipuneet ja häntä korkealle kiinnittynyt. Lakelandinterrierit painavat 7-8 kg ja ovat alle 37 cm:n korkuisia.


title: Lakelandinterrieri

text: Rotu polveutuu vanhasta musta-ruskeiden terrierien kannasta, johon on risteytetty borderia, dandiedinmontia ja karkeakarvaista kettuterrieriä. Käyttökoirana lakelandinterrieri oli ketterä ja armoton metsästäjä, joka työskenteli tehokkaasti saalista ajaen Ison-Britannian järviseudun kallioisissa maastoissa. Se oli valmis metsästämään paljon itseään suurempiakin eläimiä. Ennen rodun hyväksymistä vuonna 1928, tämäntyyppisiä koiria kutsuttiin Cumberlandin tai Westmorelandin terrieriksi.


title: Lakelandinterrieri

text: Nykyään lakelandien vuosittainen rekisteröinti on vaihtelevaa, kun 90-luvun alussa rekisteröitiin jopa 40 pentua vuodessa. Rodun huono tunnettavuus ja vähäisyys lienee suurin syy suosion vaisuuteen. Muotovalioksi lakelandit tulevat 3 sertifikaatilla, käyttökoetuloksia ei koirilta enää nykyään vaadita. Rodulla on kilpailuoikeudet MEJÄ- ja luolakokeissa. Monella lakelandinterrierillä on vanhat vaistot hyvin tallessa, mutta vain harvat ovat hankkineet käyttövaliotunnuksen luolilta. Perinteisen harrastuksen korvikkeeksi ovat yhä voimakkaammin nousseet uudet lajit:agility, etsintä-, sekä pelastuskoiratoiminta. Löytyypä muutamia erittäin harjaantuneita sienikoiraleikkejä. Lakeland onkin sopivan kokoisena, nopealiikkeisenä, älykkäänä, vilkkaana, uteliaana sekä rohkeana ja periksi antamattomana koirana kiitollinen rotu melkein mihin vain harrastukseen.


title: Lakelandinterrieri

text: Suomessa Lakelandinterrieri tulee muotovalioksi kolmella sertifikaatilla; käyttökoetuloksia ei koirilta nykyisin enää vaadita. Nykyään erittäin harva lakelandinterrierin omistaja on kiinnostunut metsästys- tai luolatoiminnasta, rotu on kuitenkin oikeutettu kilpailemaan MEJÄ- ja luolakokeissa ja monella lakelandinterrierillä on nämä vaistot vielä hyvin tallessa!


title: Lakelandinterrieri

text: Metsästyksen korvikkeena lakelandinterrieri nauttii agilitystä, johon se onkin rakenteellisesti ja luonteensa puolesta hyvin soveltuva. Kilpailumenestystäkin on jo kertynyt useille koirille. Työkoiran ominaisuuksia voi hyödyntää myös etsintä- ja pelastustehtäviin; kaksi lakelandinterrieriä on hyväksytty jäseniksi viranomaisten apuna toimiviin pelastusryhmiin. Tottelevaisuuskehissä lakelandinterrierit ovat olleet harvinaisuuksia, eikä toistaiseksi yhtään tottelevaisuusvaliota tästä rodusta löydy.


title: Ideaalikaasun moolitilavuus

text: Ideaalikaasun moolitilavuus on vakio, joka kertoo tilavuuden, jonka yksi mooli ideaalikaasua ottaa tietyissä olosuhteissa.


title: Ideaalikaasun moolitilavuus

text:
Normaalitilassa (paine 101 325 Pascalia, lämpötila 273,15 Kelviniä) ideaalikaasun moolitilavuus on
formula_1
Tämä arvo voidaan johtaa ideaalikaasun tilanyhtälöllä.


title: Il Combattimento di Tancredi e Clorinda

text: Il combattimento di Tancredi e Clorinda (SV 153, suom. Tancredin ja Clorindan taistelu) on italialaisen säveltäjän Claudio Monteverdin teos, näyttämöllinen madrigaali tai näyttämöllinen kantaatti. Teos sai ensimmäisen esityksensä Venetsian karnevaalien aikana vuonna 1624 kaupungin senaattorin, Girolamo Maceningon, muusikon suojelijan, luona.


title: Il Combattimento di Tancredi e Clorinda

text: Teos on sisällytetty myös säveltäjän madrigaalien kirjan kahdeksanteen ja viimeisen osaan, jota kutsutaan nimellä "Madrigali guerrieri e amorosi", sotaisia ja lemmekkäitä madrigaaleja. Tämä teoksen viimeinen osa julkaistiin vuonna 1638. Teos on katkelma Torquato Tasson teoksesta Vapautettu Jerusalem.


title: Il Combattimento di Tancredi e Clorinda

text: Tässä teoksessaan Monteverdi on supistanut orkesterin melkein äärimmilleen. Orkesterin muodostavat cembalo, neljä viola da gambaa sekä kontrabasso. Kertoja kertoo urhoollisen soturin Tancredin taistelusta kaunista saraseenia Clorindaa vastaan, johon Tancredi on rakastunut. Taistelussa kuitenkin Clorinda on pukeutunut sotilaaksi, ja siksi Tancredi ei pysty tunnistamaan häntä. Raivokkaan kaksintaistelun lopuksi Tancredi lävistää miekallaan Clorindan rinnan. Viimeisenä huokauksenaan kaunis Clorinda kertoo uskostaan uuteen, kristittyjen jumalaan ja samalla hän antaa anteeksi hyökkääjälleen. Nyt Tancredi tunnistaan uhrinsa ja sekoaa tuskasta. Myös henkilömiehitys on vähäinen: kaunis saraseeni Clorinda (mezzosopraano), rohkea Tancredi (tenori) sekä kertoja (baritoni).


title: Il Combattimento di Tancredi e Clorinda

text: Tämän teoksen dramaattinen ja teatraalinen toteutus olivat suhteellisen uutta madrigaaleissa. Säveltäjä antoi myös hyvin tarkat ohjeet musiikin sovitukseen ja sijoitti tarkasti teokseensa hitaita ja kiihkeitä kohtia. Teoksen esitys kestää noin 20 minuuttia.


title: Stefanin–Boltzmannin vakio

text: Stefanin–Boltzmannin vakio on Stefanin–Bolzmannin laissa esiintyvä luonnonvakio, jonka arvo on


Stefanin–Boltzmannin vakio


title: Stefanin–Boltzmannin vakio

text: missä formula_2 on Boltzmannin vakio, formula_3 valon nopeus ja formula_4 Planckin vakio.


title: Stefanin–Boltzmannin vakio

text: Stefanin–Bolzmannin lain mukaan mustan kappaleen säteilyn intensiteetti on suoraan verrannollinen lämpötilan neljänteen potenssiin. Verrannollisuuskerroin on Stefanin–Boltzmannin vakio.


title: Klaus Wennemann

text: Klaus Wennemann (18. joulukuuta 1940 Oer-Erkenschwick - 7. tammikuuta 2000 Bad Aibling) oli saksalainen näyttelijä. Hänen tunnetuimpiin rooleihinsa kuului konemestari Fritz Graden osa Wolfgang Petersenin elokuvassa "Sukellusvene U-96".


title: Klaus Wennemann

text: Wennemann tuli tutuksi myös Hannes Faberin roolista saksalaisessa dekkarisarjassa "Ajo päällä" ("Der Fahnder").


title: Klaus Wennemann

text: Hän menehtyi keuhkosyöpään 59-vuotiaana.


title: Kaukasian tataarit

text: Kaukasian tataarit on Kaukasiassa asuvista turkkilaisista kansoista aikaisemmin käytetty yhteisnimitys. Nykyään sitä on pidettävä vanhentuneena.


title: Kaukasian tataarit

text: 1800–1900-lukujen vaihteessa ilmestyneessä Brockhaus–Jefronin tietosanakirjassa Kaukasian tataareina mainitaan seuraavat kansat:


title: Kaukasian tataarit

text: Azereista käytettiin venäjän kielessä 1930-luvulle saakka nimityksiä "Taka-Kaukasian (Azerbaidžanin) turkkilaiset" tai "tataarit". Suomalaisissa tietosanakirjoissa nämä nimitykset esiintyvät vielä 1960-luvulla.


title: Kaukasian tataarit

text: Kieleltään ja kulttuuriltaan Kaukasian turkkilaiset kansat eivät muodosta yhtenäistä kokonaisuutta. Lähisukukieliä ovat turkkilaisten kielten kiptšakkilaiseen ryhmään kuuluvat karatšai-balkaari ja kumykki. Niistä hieman kauempana on nogai. Azeri kuuluu yhdessä turkin kanssa oguusilaiseen ryhmään.


title: Kaukasian tataarit

text: Kaukasiassa, varsinkin Azerbaidžanissa ja Bakussa, asuu myös sinne myöhemmin muuttaneita Volgan tataareja. He eivät muodosta erillistä etnistä ryhmää.


title: Avainkanava

text: Avainkanava oli suomalainen, kaapeliverkossa toimiva, maksuton televisiokanava. Avainkanavan kaapelioperaattoritoiminnoista ja lähetystekniikasta vastasi Tampereen Tietoverkko. Kanava aloitti Tampereella huhtikuussa 2006 ja lopetti lähetyksensä elokuussa vuonna 2009.


title: Avainkanava

text:
Avainkanavan ohjelmisto oli keskittynyt asumiseen, rakentamiseen ja kiinteistökauppoihin ja keskusteluohjelmiin.
Avainkanavalla esitettiin myös Tampereen ev.lut. seurakuntayhtymän tuottamia ajankohtaisia ohjelmia vuonna 2008.


title: Avainkanava

text:
Ohjelmistoa vuonna 2007:
Kanava näkyi Pirkanmaalla Tampereen Tietoverkon verkossa, digitaalisena Elisan verkoissa pääkaupunkiseudulla, Riihimäellä, Jyväskylässä ja Joensuussa ja ESP:n verkossa Vammalassa. Avainkanava poistui FSP:n verkosta Forssassa 31. elokuuta 2009. Avainkanava tavoitti yhteensä noin 250 000 kaapelitaloudessa.


title: Rudolf von Alt

text: Rudolf Ritter von Alt (28. elokuuta 1812 – 12. maaliskuuta 1905) oli itävaltalainen taidemaalari. Hän opiskeli Wienin taideakatemiassa.


title: Rudolf von Alt

text: Itävallan ulkopuolella von Alt työskenteli mm. Italian kohteissa. Hän lähti vuonna 1863 Krimiin ja 1867 Sisiliaan. Hänet lyötiin ritariksi vuonna 1882. Hän kuoli Wienissä 92-vuotiaana ja sai hautapaikan Zentralfriedhofista.


title: Rudolf von Alt

text: Adolf Hitler ihaili myöhemmin varsinkin Rudolf von Altin realistista maisemamaalaustaidetta. Suurinta osaa Altin teoksista säilytetään eri wieniläisissä museoissa. Taiteilijan myöhemmässä työssä on vaikutteita impressionismista.


title: 40 unohtumatonta laulua (Arja Koriseva)

text: 40 unohtumatonta laulua on Arja Korisevan vuonna 2006 julkaistu kokoelma-albumi, joka sisältää 40 kappaletta hänen Sony Music Entertainment (Finland) Oy:lle levyttämistään neljästä albumistaan. Albumin on julkaissut tupla-cd:nä Sony BMG Music Entertainment Oy. Kappaleet on koottu seuraavilta Korisevan albumeilta:


title: Kalle Koiso-Kanttila

text: Kalle Koiso-Kanttila (s. 1976 Oulu) on suomalainen tenori. Hän oli kiinnitettynä Regensburgin oopperan solistikuntaan 2005-2008. Esityskaudesta 2008/2009 hänet on kiinnitetty Nürnbergin Valtionoopperan solistikuntaan.Hän on vieraillut mm. Wuppertalin, Mannheimin, Wiesbadenin, Darmstadtin ja Karlsruhen oopperoissa sekä Savonlinnan, Wernigeroden, Weikersheimin, Schwetzingenin, Maastrichtin ja Nilsiän musiikki/ooppera-juhlilla.


title: Kalle Koiso-Kanttila

text: Koiso-Kanttilasta kertova dokumenttielokuva "Talvinen matka" esitettiin keväällä 2008 Yle TV1:llä.


title: Heinrich Lehmann-Willenbrock

text: Heinrich Lehmann-Willenbrock (11. joulukuuta 1911 Bremen – 18. huhtikuuta 1986 Bremen) oli saksalainen laivastoupseeri ja sukellusvenekomentaja. Laivastouransa 1931 aloittanut Lehmann-Willenbrock siirtyi huhtikuussa 1939 sukellusvenelaivastoon ja sai saman vuoden joulukuussa komentoonsa ensimmäisen veneensä, U-5.


title: Heinrich Lehmann-Willenbrock

text: Alkusyksystä 1940 Lehmann-Willenbrock komensi VIIC-tyypin sukellusvenettä U-96. Sen seitsemännellä partiomatkalla miehistöön liittyi sotakirjeenvaihtaja, luutnantti Lothar-Günther Buchheim, joka kolme vuosikymmentä myöhemmin kirjoitti kokemuksiinsa perustuen kirjan Das Boot. Heinrich Lehmann-Willenbrock toimi kirjan kapteenin, Ukon, esikuvana.


title: Heinrich Lehmann-Willenbrock

text: Sodan jälkeen Lehmann-Willenbrock oli kapteenina useilla kauppa-aluksilla ja vuonna 1969 hänestä tuli ydinkäyttöisen rahtilaiva NS Otto Hahnin kapteeni.


title: Enrico Donati

text: Enrico Donati (19. helmikuuta 1909 Milano – 25. huhtikuuta 2008 Manhattan, New York) oli italialais-yhdysvaltalainen taidemaalari ja kuvanveistäjä. Hän opiskeli taloustieteitä Università degli Studissa Paviassa ja muutti vuonna 1934 Yhdysvaltoihin.


title: Enrico Donati

text: Donati nousi 1940-luvulla maineeseen surrealistisena taiteilijana. Hän tapasi myös oman suuntauksensa perustajan André Bretonin ja tunsi tämän lisäksi henkilökohtaisesti muun muassa Marcel Duchamp’n.


title: Enrico Donati

text: Donatin myöhempään tuotantoon kuuluu muun muassa "Red Yellow Fossil" vuodelta 1964. Hän oli Yalen yliopiston vierailevana luennoitsijana vuosina 1962–1972. Hänen tyylinsä vaihteli uran aikana huomattavastikin, ja 98-vuotiaana hän kykeni kävelyvaikeuksistaan huolimatta maalaamaan yhä, eikä hänen näössään ollut valittamista.


title: Conolophus

text: Conolophus on leguaanien heimon suku. Suku käsittää kolme lajia, joita kaikkia tavataan Ecuadorissa.


title: 40 unohtumatonta laulua

text: 40 unohtumatonta laulua on Sony BMG:n kokoelmalevysarja. Sarjaan kuuluvat muun muassa seuraavat kokoelmalevyt:


title: Las Campanasin observatorio

text: Las Campanasin observatorio on yhdysvaltalaisen Carnegie-instituutin hallinnoima observatorioalue. Se sijaitsee Keski-Chilessä, lähellä La Serenan kaupunkia. Observatorio aloitti toimintansa 1971 ja nykyisin sen pääinstrumentit ovat kaksi 6,5 metrin Magellan-teleskooppia. Las Campanas on enimmäkseen yhdysvaltalaisten yliopistojen käytössä.


title: Las Campanasin observatorio

text: Alueelle tullaan rakentamaan yhdysvaltalais-australialaisena yhteistyönä lähes 25-metrisellä peilillä ja adaptiivisella optiikalla varustettu Giant Magellan Telescope, jonka on tarkoitus valmistua vuonna 2016.


title: Herbert Grönemeyer

text: Herbert Arthur Wiglev Clamor Grönemeyer (s. 12. huhtikuuta 1956 Göttingen, Ala-Saksi) on saksalainen rock-muusikko ja näyttelijä.


title: Herbert Grönemeyer

text: Grönemeyer esitti sotakirjeenvaihtaja, luutnantti Wernerin roolin Wolfgang Petersenin elokuvassa "Das Boot"/ "Sukellusvene U-96", mutta on sittemmin keskittynyt muusikon uraansa. Hänen 1984 julkaistu albuminsa "4630 Bochum" oli ilmestyessään kaikkien aikojen myydyin saksankielinen levytys. Kaikki Grönemeyerin levyt ovat ylltyneet Saksan listaykkösiksi. Albumi "Mensch" (2002) on ollut Saksan kaikkien aikojen myydyin levy (3,7 milljoona).


title: Herbert Grönemeyer

text: "Time" palkitsi hänet vuonna 2005 humanitäärisestä työstään. Grönemeyer teki 2006 jalkapallon MM-kisojen tunnuskappaleen "Celebrate the Day".


title: Herbert Grönemeyer

text: Vuonna 2007 Grönemeyer palasi kameran eteen esiintyen pienessä sivuroolissa Anton Corbijnin ohjaamassa elokuvassa Control.


title: Joseph Kony

text: Joseph Kony (s. 1961) on ugandalainen mystikko ja sissipäällikkö, joka on vuodesta 1987 lähtien johtanut Afrikan pahamaineisimpiin kuuluvaa Lord's Resistance Army -sissiliikettä.


title: Joseph Kony

text: Nuoruudessaan Kony keskeytti opintonsa ja ryhtyi Holy Spirit Movement -sissiliikkeen johtajan, voodoo-papitar Alice Auman alias Lakwenan opetuslapseksi. Vuonna 1987 hän kuitenkin muodosti Ugandan presidentti Yoweri Musevenin hallintoa vastustavista acholi-heimon jäsenistä sissiliikkeen, joka sittemmin sai nimen Lord’s Resistance Army. Konyn mukaan Lord’s Resistance Armyn tarkoituksena on perustaa Pohjois-Ugandaan valtio, joka pohjautuisi Raamatun kymmeneen käskyyn.


title: Joseph Kony

text: Lord’s Resistance Armyn toimintatapoihin kuuluu ugandalaisten lapsien sieppaaminen ja aivopeseminen lapsisotilaiksi, ja sisseiltä paenneet lapset ovat kertoneet lapsisotilaiden palvovan Konya puolijumalan kaltaisena hahmona. Konyn edustamaa ideologiaa on kuvailtu yhdistelmäksi kristinuskoa ja erilaisia afrikkalaisia heimouskontoja. Hänen on tiedetty harjoittaneen spiritismiä ja ilmoittaneen olevansa Jumalan lähettämä profeetta. Silminnäkijäkertomusten mukaan Kony on myös luovuttanut Lord’s Resistance Armyn lapsisotilaille ”taikaesineitä”, joiden hän on uskotellut suojelevan kantajaansa luodeilta ja pahoilta henkiolennoilta.


title: Joseph Kony

text: Koska Lord’s Resistance Army on historiansa aikana syyllistynyt lukuisiin ihmisoikeusloukkauksiin, mukaan lukien siviilien joukkomurhiin, silpomisiin, kidutuksiin ja raiskauksiin, vuonna 2004 kansainvälinen rikostuomioistuin julkaisi pidätysmääräyksen Konystä. Konya vastaan on esitetty 33 syytekohtaa, joista 12 koskee rikoksia ihmisyyttä vastaan, mukaan lukien murha, orjuutus, seksiorjaksi pakottaminen, raiskaus ja epäinhimilliset teot, jotka ovat aiheuttaneet vakavia fyysisiä vammoja ja kärsimyksiä. 21 syytekohtaa koskee sotarikoksia, mukaan lukien murha, siviilien julma kohtelu, tahalliset hyökkäykset siviiliväestöä vastaan, ryöstelyt, raiskauksiin yllyttäminen sekä lasten pakkovärväys sotilaiksi. Häntä ei ole kuitenkaan onnistuttu saamaan kiinni, ja nykyisin Konyn uskotaan piileskelevän Lord’s Resistance Armyn leirissä Kongon demokraattisessa tasavallassa.